url: =Nr. 117,274 in Spielzeug (Siehe Top 100 in Spielzeug) Nr. 117 in RC-Ladegeräte – Ihr-Drohnen & Hubschrauber – Shop\nStartseiteProdukt Amazon Bestseller-RangNr. 117,274 in Spielzeug (Siehe Top 100 in Spielzeug) Nr. 117 in RC-Ladegeräte\nNr. 117,274 in Spielzeug (Siehe Top 100 in Spielzeug) Nr. 117 in RC-Ladegeräte


timestamp: atn

url: =Cingno tawh lenna gam – 3 ~ Hau Za Cin :: ZOMI DAILY\nposted on 19 August 2009 at 9:28 am Lomkholna: Article, Hauzacin\nHello! Cingno maw… tuazah maw le… :: Nitak an ka nek khit uh ciang ka holim laitak un melmuhloh tongsan hong ging a, Nu Haukhek in “Hello” ci a a hopih khit ciangin kei lam hong mit-hem giaugiau a, tua tak ciang lawmngai ngeite kiho bangin kei hong hopih nuam khat hi ngel ding hi ciin theisiam pah hi.\nKa upna a takpi na hi a, ka khut ah ka tawi khit ciang, “kua a?” ka cih leh Nu Lun hi, hong ci a, “Ngaih Anglai Ah Niangbawi nu pen hi,” hong cih khit ciangin, “aw thei lua ing ei” ciin ka bil ah koih to in ka muk pan, “hello, Niangbawi nu maw?” ka cih leh, “hi mah ing ei” hong ci a, “a na nuam khin khian si ing e maw” ka cih leh aman zong theisiam pah ahih manin ka nih un khitui kaai liangin ka nui thapai uh a, ka kihona uh ka zomkik pak thei kei uh hi.\nNgaih Anglaite lenna gam ahih manin Ngaih Anglaite cih dan i zatsiam kul hi. Ngaih Anglai Ah te kammal zangsiam kei leng pilna sin nuam laikung tawitheilo, football kimawl ding tukpeng sui theilo tawh kibang ding hi.\nCidam a nong tun lungdam ei. Zingciang kikhopna ah kimu ni ei. Kikhop zawhciang Khuado zong kizang suak ding hi a, nuamtak in zangkhawm ni e ci a NU banga hong hopih ciauciau ciangin ka inntek hanhan a, Zomi Innkuan mi khat ka bang pah hi. A zingciang hun dingte ka ngaklah mahmah hi.\nTua banga lum dinga ka kithawi laitak uh phone hong ging leuleu a, nupi te pau leh ‘hong hopih leh ka cih pen’ hita hi, ci pah mai ni. A birth-day ni a ka hopih lai mah bangin a aw nem a, a awsuah ngaihbangin, i duang hong zen hi. …zop lai ding… Dr. Hau Za Cin (Phuitong Liim)\nPrevious: Sushi Hual – 2 ~ Hau Za Cin\nNext: Cingno tawh lenna gam – 4 ~ Hau Za Cin


url: =1962. hong kong. reina isabel ii. (1.30 $ .) *, - Acquista Francobolli antichi di Hong Kong a todocoleccion - 251824765\nOra ufficiale TC: 22:10:00 TR: 59 ms.


url: =Australia gamsung ah phalna neilo agukom lakah Malaysia gammi tampenpen (mi 62,000) :: ZOMI DAILY\nposted on 7 June 2018 at 10:58 am Lomkholna: Australia, Malaysia, News, Sawltak, World\nAustralia gamsung ah omtheih nading phalna aneilo, Visa abeikhin, Permit atawilo Malaysia gammi bekbek 62,000 bang om uhhi. Australia gamsungah gamdangmi tuabangin illegal in aomte lakah Malaysia gammi pen atampenpen cih SBS News pan kiza hi.\nAustralian Department of Home Affairs te genkhiatna ah 2016 panin 2017 kikalsung bekbek inzong Malaysia gammi visa abeikhit ciangin aomsuak Overstay 10,000 valbang om cihi. Kumkhatsung bekbek inzong Overstay atampenpen Malaysian gammi temah hipah a, tuazom ah China leh US ahihi. China pen mi 6500 hi a, US gammi pen 5000 ahihi.\n2016 panin 2017 kikal Department of Home Affairs te’n gamdangmi phalna neilo in Overstay aomsuak mi 15,885 te pawlkhat hawlkhia in, pawlkhat Detention thongsung ah koih uhhi.\nOverstay in aomte pen agamah Deportation kipuakkik thei a, tuaban ah Detention thongsung ah kikoihthei hi. Tuabek thamlo, tuabangin Overstay aomkha, amau gamah aciahkhia tezong atawmpen kum 3 sung Australia ah alutkik theiloding in Visa ki khakcip, Visa Ban in kikoih hi.\nAustralian Immigration Authorities te genkhiatna ah tuabangin illegal in aomte sungpanin sehthumsuah sehnih pen Legal Visa tawh Australia gamsung alut masa uh cihi. Tuabangin Legal Visa tawh alutkhit uhciangin omsuaksuak uh a, Visa beikhin himahleh kum 2 sungbang omsuaksuak uh cihi.\nTuabangin illegal in aomte sungpanin mi 20,000 bangin nasep guksep uh kici hi. Legal Visa tawh alutte pen Visa namtuamtuam tawh alut uh hi a, tualak ah 70% pen Visitor Visa, 15% pen Student Visa, 3% pen Working Holiday Visa cihbang tawh alut uh ahihi.\nAustralia gamsung ah Overstay in aompen khangsemsem a, abeisa kum 5 hunlaitawh aki tehkak ciangin Overstay in aomsuak pen 6% bang khangtogawp hi.\nAustralian news portal khat ahi SBS News tetawh Interview abawl Malaysian gammi khatin agenkhiatna ah Visa neilo, illegal in gukom pen kilauden, ki patauden hi. Adiakdiak in Police tetawh kituahkhak ciangin ki lauthawng mahmah hi. Nasep kuankhiat lohbuang innsung ah ka omcip denzaw hi ci’n genkhia hi.\nAmahpen Australia gamsung ah kha 3 Tourist Visa tawh nungkum in alut ahihi. Alawm te khatin Australia gamsung natunkhit ciangin naseptheih nadingin Working Visa hong ngahsakning ci’n AUD2,000 (RM6,077) tawh kamciam hi.\nAhi zongin aphual atun taktak ciangin ageelna bangin lemtheilo a, Tourist Visa zong beita hi. Extend bawlding ahanciam hangin ngahlo sawnsawn a, anunung ah Malaysia ciahkikding sangin, Australia gamsung ah illegal tawh omsuakding khentat hi.\nNew Zealand gamsung ahzong abeisa February khasung in Malaysian gammi phalna neilo illegal in aom mi 200 kimankhia in, agam ah kipuakkik uh cih kiza hi. Malaysian gammi tezong migam ah cimawh dongtuak tampi omkawikawi veve uhhi. Sawltak #zomidaily\nPrevious: Kamciam manlang kei in\nNext: Malaysia Airlines sungah Bomb kapua ci’n Passenger te alauthawng sakpa kum 12 thongkiading in thu kipia


url: =Pumpi sung nasepna te leh ngaihsutna :: ZOMI DAILY\nposted on 31 December 2018 at 12:45 pm UTC+9:30 Lomkholna: News, Siamsin\nCi tawh zasan tawh gamsuaklu tawh kihel in pakan khatsungah ki koih hi. Ni lah sa ahihmanin a thuk lim a kisak mahmah hun ahihi. Naupangte in ne ziahziah in thuksa pipi, thak sa pipi kidik hathat uh hi. Tualaitak mahin naupangkhat in a khutah suaklu pumkhat tawi in na nek dingin na khut ah hongpia hi.\nA thuk na duh laitak a hihtawh la in nakam sungah na pet to hi. Thuksa na hihmanin na cil hong phul hi. Hih lai nasim laitak in nacil hongphul khathei ding hi. Hihpen na kamtawh a taktak in suaklu na nekloh hangin nacil a phul ahihi. Tua pen nakhamit tawh na muhna leh na ngaihsutna in na pumpi sungah na hongsem ahihlam honglak hi.\nCilphulna pen kamsung ah a phul hi ziautawh ki banghi. A hihhangin kam sungah hong phultheihna dingin gilpi, gilzangsung, khuakbu sungleh sizang sazang sungkhempeuh ah kizel masa hi. I gennop thu taktak pen na lungsim ngaihsut thu in na pumpi tung, na pumpivan khempeuh tungah na sem hi cihthu a gennuam i hihi.\nMipil in ki ngaihsunsun leng ih khuak hong hoihtuam ding hi. A cidam in ki ngaihsunsun leng i ci damtuam takpi ding hi. Ih ngaihsut bangin a piangdingin ih pumtung nate in na sempah lian hi. Ngaihsutna pen i thupha naak, ih nuntak na naak ahihi.\nLeitungah mitampi a omlakah nangpen nanga’ding bek mah na hihi. Pasian in midang tawh a kibangin hongbawl hetlo hi. Nanga’zongh mipia lo aa mite a’zongh nang hongpia hi tuanlo hi. A tuam vivel a kicing sitset in Pasian in hongbawl hi. Book Ref: Baihlamtak a Nalianpi Sepna/ Siamsin Library\nPrevious: Mihing le Lungsim\nNext: Phalbi tunma in hong pai in ~ Zam Khat Kham


url: =MY STORY- The Rebel: Book review : Hong tung lai ding\nBook review : Hong tung lai ding\nBook review : Hong tung lai ding.\n100pages, Rs.100/-, 2014.\nPu J K Cin in a bawl laibu ahi. Amah nidang pek in still camera tawh photography a matawng, Agape Photo Studio Lamka ah ana pankhia kia hilo in Film zong 14 ana bawl khia hi. Film minthang 'Na paal lo lah tang' cih zong ama bawl khiat ahi. Comedy film, Lung kham huai zong ana bawl hi. Ciamnuih zong gen siam in mi polh nuam mahmah khat ahi.\nPasian nasepna a hih theih bang bang a sepna tawh kisai a gelh hi. A laibu sungah amah a ki gelh bang in: Kum 1975, April kha bul lam kigini nitak khat lawmte tawh vaakna a teep ding zatep lei zo, BYF kikhop simin min kikan(sam) zeel ahih manin, lawmte kiangah Biakin mai ah na ngak un OM(present) kava ci ding a kong paipah ding, ci in ka lut kei leh kei hun pat ni na hi in Thungetna ka neih leh ka mawhna hang a suang a denlup hunlai hi leh denlup ding ka hi, cih TOPA Kha Siangtho in hong phawk sak ahih manin kisiikin khitui naptui tawh lungdam thu puak tawh mawh maisakna ngen in hun patna ka zo hi...ka thuumna in 'Topa aw ka sunga om mawhnate tawh na gam hong luut theilo ding ka hih manin ka sung hong uk Satan hong nawh khiat sak inla na Kha Siangtho hong guan in' cih ahi.\nA laibu pen ama diary cih ding ahi mai. Sin ding leh theih ding tampi a om hi. Gospel sms tampi leh sermon hoih mahmah zong a kihel hi.\nNisim 17 March 1980 in Rev. En Za Sian, Rev. J M Paupu, Zam Za Cing leh Kam Khaw Dim tawh gup ngahlote a ding in thungetna ana pankhia uhi. 1974 kum in Lamka Mike Association phutkhia uh a, gospel tawh kisai a zat ahih ciang in a saap tawm sak in thu kigen te ana note khia thei ahihman in hampha kisa hi.\nMouth organ tawh laa sa, Pangzawl Female voice tape record tawh ana khum kia hilo in Gospel Drama Team zong na pankhia hi. A cast manlo cih bang om ahihman in record na ding in 1989 kum in video camera leikhia in pang zawzen hi.\nAgape Cable Network a kici 1995 in pankhia in nipini teng in Pasian thu mite gensak in tua hun laitak in channel dangte a off jel hi.\nMi phatuam ngai mahmah ahihman in a khua ua biakin (Pangzawl CBA church) keem ding in a zi tawh a kipia uhi.\nPasian thu theih a utna lian ahihman in Grace Bible College, Lamka apat in MTC, B+ grade in na zo hi.\nLamka leh Mizogam ah gospel pai in I minam te omna khua te ah ana pai suak hi.\nA hun tawh kituak in technology ana zang phatuam hi. SMS zang in gospel message zong 2010 in ana pankhia hi.\nKei mahmah in zong hih a laibu sung pan in Christmas message/sermon pen hoihsa in kana sim hi.\nA laphuah hoih kasak khat, tulai pawlpi paidan tawh kisai ka hong gelh ding:\nNa thei ta hiam lawm aw,\nNam sung leh Pawlpi sung;\nMo leh teek kaal na ngawn ah,\nBang teng in hong khen hiam;\nHong gen ning maw... Zomi aw.\n1. Nang kua mi koi khua pan a hong pai,\nKuate suanh na hia, meel hoih sii cia;\nA meel a puam in hong suun khin veh aw,\nDot kuul se kei Zomi meel hi;\nKi-it ta ni... Zomi aw.\n2. Pawlpi sung ki-tuah theih loh nate,\nNang kua beh ko' behte hilo maw... ;\nTo Jesu'n pumh khat diing hong deih hi,\nPa' na seem teng beh khat pum khat di'n;\nHong deih hi e nungzuite.\n3. Mo leh teek ki-tuah theih loh nate,\nTo Jesu'n gah un a cih bang in;\nGap lo-in kithu tuaklo,\nJesu'n gen bang gah uh leh kituak pah ding.\nPosted by Kamzalian Tomging at 14:22\nSimnuam mah2 e heutupa,,


url: =Ni 11 sungin gual zawhna om!\nDear: Zomi khempeuh.\nZomi khempeuh gualzawhna leh hi bangin sem khawm diamdiam, pan khopna in hoih tak minam pi ding kipho lakna taktak ahi hi. Ni sawm leh ni khat sungin Tungzang khuapia , minam kisim nading Campaign ah mipi 700 valte lungdamna leh Zomi hihna, Myanmar Census tawh kisai-in khua' kiim khempeuh kisam in kihel kim thei ciat uhhi. Hih Zomi te' hihna leh kipho lakna tawh kisai-in Zomi te mailam ding thangah huai leh lawpna tampi Topa'n hong musak ahih manin minam ading thungenin ma pang ciat ni' Zomi te!\nZomi I hihna, minam khat I hihna leh Zomi te thute zong Pasian thugen mah bangin tangko zel ding thupi kasa mahmah hi. Hihna atel aom hangin atello zong om hi, Pasian thu zong i theih hangin hoih takin cialpi na om kei leh vantung gam tun nading thu zong kitel lo zel thei hi. Minam khat I hih mah bangin minam kalsuan zia, minam vai maban te leh minam khat kipum khat theihna thute mikim tungah tui bangin buak kiim zo leng Zomi te kino suah mahmah dingin ka lam en hi. Zomi akihel khempeuh Niangtui leh Moh kivak khual pana sapna tawh paite vok khat tawh sun an nekpih uh hi.\nGualzawhna dingin eite hanciamna tungtawna, Topa'n hong piak ahi hi. Tungzang khua ah milip kisim sungin zong amunmun pan laihawm tampi om hi, 914-ZOMI cih loh nading thuging virus tampi om hi. Tua Lai kihawm/ lai ki at thute khempeuh hoih mahmah tase leh Zomi cih kammal it huai leh deihngiat uh ahih manin laidal cinglo dek phial zahin Zomi ki-at diamdiam uhhi, hih pen Topa' hoihna hang hi. Pasian muanga kalsuan I hih mah bangin Zomi te kilungtuak ngiatna te in thaman i ngah ding ahi hi.\nGam khangto sate zong eimah bangin tualniam uh hi, khantohna I delh laitakin lampial khial kei ni' makai leh mipil ten lamman I ngah nadingin mipi tawh kikhut kilen in mainawt to ziahziah ni' hi bangin vaite apian theih nading in Tungzang kipawlna pan TGA mintawh Sia Hangpi ZIUSApanin huhna Ks200,000 hong ngah saka tua zom ah Tungzang khangno kipawlna TYA in kiallap in huhna $1,000 kai khawma Zomi Zogam ading Pasian masuanin na I sem ciat hi.\nAnuai ah et theih dingin pawl khat Video in kong khah uha lunglut ten na et sak unla khialhna leh kilawm lo om leh kimai sak ni' maw' Lungdam.\nZomi hihna sungah.\nTungzang khua (2014)


url: = Tinaung Takluem HEBREW 10\n1 Banghangziam cile thukham sia hongpai pheang tu na pha te i lim hi a, tua nate pianzia tatak hi ngawl ahikom, a kizom in kum khat zawk kumkhat piak tawntung biakpiakna te in hongpai te sia cialcingsak thei ngei ngawl tu hi.\n2 Tabang hibale biakpiakna te tawlngal siat tu hi ngawl ziam? banghangziam cile a bia te khat vei a ki thiansua zawkciang, amate i khentel theina thinsung ah mawna nei nawn ngawl tu hi.\n3 Ahihang kum sim sangaw biakpiakna te in, mihingte mawna phawksak hi.\n4 Banghangziam cile khuital te le keal te thisan in mawna te a vawksiat tu suak thei ngawl hi.\n5 Ps 40:6-8Tua ahikom Christ sia leitung ah hongpai ciang in, biakpiakna le piakna te na dei bua hi, ahihang keima atu in pumpi nong vawtsak khol hi:\n6 Meihal biakna le mawna atu biakpiakna te na lung a kim bua hi, ci hi.\n7 Tua zawkciang in, laibu sung ah laizial khat sung keima thu a ki at na mun khat ah, en in, maw Pathian na deina seam tu in kongpai hi, ci hi.\n8 A tung ah a kisonsa bang in, thukham bang in a ki vawt te taw kisai Christ in, biakpiakna le piakna, meihal biakpiakna te le mawna atu piakna te tung ah lungkimna na nei bua hi, ci hi;\n9 Tua zawkciang in, en vun, maw Pathian awng, na deina seam tu in kongpai hi, ci hi. Ama in a ni na a kipsak thei natu in a khat na sia vawk hi.\n10 Tua deina bang in Jesus Christ in a pumpi sia tawntung atu khatvei a piakna tungtawn in hong thiangthosak zo hi.\n11 Ex 29:38Taciang thiampi khatsim in nisim in ding a, a sep ngei biakpiakna te pia in Pathian na seam hi: tua biakpiakna te in mawna vawksak thei ngawl hi:\n12 Ps 110:1Ahihang Christ sia mawna te atu in biakpiakna khat kumtawn atu a piak zawkciang in, Pathian ziatsang ah to hi;\n13 Tua pan kipan in a ngal te a peang koina in a vawt mateng, ngak in om hi.\n14 Banghangziam cile a thianthosak te sia Ama in piakna khat tungtawn in a tawntung atu kicingsak zo hi.\n15 Tuabek domngawl in, Tha Thiangtho zong eite tung ah tetti a hihi: banghangziam cile Ama in,\n16 Jer 31:33Hi thuciam sia tua ni te zawkciang in, amate taw ka vawt tu hi, Topa in ci hi, amate thinsung ah ka thukham te ka koi tu hi, taciang amate lungtang tung ah ka at tu hi;\n17 Jer 31:34Taciang amate mawna te le phatngawlna te ka phawkkik nawn ba tu hi, ci hi.\n18 Tu in mawmaina a om na mun ah, mawna atu in piakna om nawn ngawl hi.\nThu Um te A Thiangthobel Mun ah\n19 Tua ahikom suapui te awng, Jesus thisan tungtawn in a thiangthobel mun ah tum tu in hangsan na i nei hi,\n20 Tua thu sia kidalna puan a kici Jesus pumpi tungtawn in nuntakna lampi thak sia eite atu in hong vawtsak zo a;\n21 Pathian inn sung ah thiampi sang i nei hu in;\n22 Thiam 8:30; Ezk 36:25I thinsung te sia sia le pha khentel theina pha ngawl pan in thianthosakna le i pumpi te zong tui thiangtho taw sil thiang zo ahi hu in, thamuanna a dim upna le thinsung mantak taw Ama zuan tek tawng.\n23 I pualak upna kilok ngawl in, khotak in len tawng; banghangziam cile a kamciam sa sung ah Ama sia thuman hi;\n24 Taciang itna le nasep pha te seam tu in hanthotna lam ah khat le khat ki ngaisutsak tawng:\n25 Mi pawlkhat te ngeina bang in i kikhopna tawlnga thong ba tawng; khat le khat ki hanthawn tawng: taciang a ni hong nai seseam zo hi, ci na heak uh hu in, nasiatak in ki hanthawn seseam tavun.\n26 Banghangziam cile thuman heakna i nga zawkciang in i maw kaltang ahile, mawna atu biakpiakna om kik ngawl hi,\n27 Isa 26:11Ahihang a lauhuai thukhenna le a langpan te a kangtum thin-ukna meikuang et tu bek om lai hi.\n28 Thuhlk 17:6; 19:5Moses thukham a thusimngawl te sia tetti ni le thum a om ahile hesuakna om ngawl in thi hi:\n29 Ex 24:8Tuabek domngawl in, Pathian Tapa a peang nuai ah a sik te, ama a thiangthosak thisan thuciam sia a thiangtho ngawl in a ngaisun te le thuthiamna Thaa a thusimngawl te bangza a nasia zaw dan thuak tu kilawm in ngaisun nu ziam?\n30 Thuhlk 32:35; Thuhlk 32:36Banghangziam cile, phulamna sia keima a hi, keima in thukkik tu khi hi, Topa i a ci sia eite in i he tek hi. Taciang Topa in Ama mihing te thukhen tu hi, ci kik lai hi.\n31 A nungta Pathian khutsung ah taksuk tu lauhuai mama hi.\n32 Ahihang khuavak na nga zawk uh ciang, nasiatak in haksatna na thuak ngei uh, a bosa hun te phawkkik tavun.\n33 Note sia ngual mu na ah vawtsiatna le haksatna na thuak uh hun om a, midang te taw na thuak khop uh hun zong om hi.\n34 Banghangziam cile ka koltan ciang in ka tung ah hesuakna nong nei uh hi, taciang vantung ah a phazaw le a ngei kikhomsuan zaw te zong na nei uh hi, ci na heak uh hu in, na neisa uh hong ki suam lai zong na lung uh dam hi.\n35 Tua a hikom na nei uh thaman lian mama le tha muan na sia nusia heak vun.\n36 Banghangziam cile Pathian deina na sep zawk uh ciang, kamciam na nga thei natu uh in, thuakzawkna na kisam uh hi.\n37 Heb 2:3, 4Banghangziam cile hongpai tu pa sia haisang ngawl in a hai ngawl in hongpai tu hi.\n38 Taciang mithutang te sia upna taw nungta tu hi: ahihang mi khatpo a nungtolkik ahile ama tung ah ka nuntakna taw lungkimna ka nei batu hi.\n39 Ahihang eite sia a mangthang tu in a nungtol te i hi bua hi; ahihang i nuntakna ngum tu in a um te i hihi.\n10:5 Ps 40:6-8\n10:11 Ex 29:38\n10:12 Ps 110:1\n10:22 Thiam 8:30; Ezk 36:25\n10:27 Isa 26:11\n10:28 Thuhlk 17:6; 19:5\n10:29 Ex 24:8\n10:30 Thuhlk 32:35; Thuhlk 32:36\n10:37 Heb 2:3, 4


url: =2016 pan 2020 Chin State Budget thu :: ZOMI DAILY\nposted on 7 June 2019 at 10:03 pm Lomkholna: News, Zomi\nKei muhna leh kisam kasakna kiginkholh ding thu omsa ing.\n1. Township 9 Budget sang in Hakha Budget tamzaw bang hang hong deidan maw ? I ngahding hong kitampiaklo maw?\n2. Kum 2016 pan 2018 kal Thantlang; Hakha ; Falam leh Matupi in Paletwa; Kanpalet ; Mindat ; Tedim leh Tonzang sang in ngah zaw cih a hi hi.\n3. Sang inn lamna; Zato inn ; Lampi etc cihte ah Sum atawmzaw hong piaden uh a hih mah ham? Project leh Planing eilam ten neiloa; ahun zuia Budget sehtan ngak I hih leh bel amauthu neihna ah kideidanna ommah ding hi.\n4. Gentehna in Thatlang gam ah Tuibem lianpi bawlna te ; Falam Vanlengtual bawlna te Eilam ah omlo in sumtampi kikhai pah ding hi.\n5. Tua ahih man in tumahmah in amaulamte Project leh Planing kum 10 ; Kum 50; Kum 100 gelh kholhna neia; ahun zuia Party makai leh Telcing MP te in hong sul zuih ding uh thupi hi.\n6. Hihbanga gelkholhna omlo Budget om phot in MPte leh Township GAD lam in amau deihsakna lamlam khua khat peuh apiak uhciang in; Khantohna kikhai in; Party vai zong na kilumlet in mipi muanna kiamsak hi.\n7. Chin State ading Union Budget leh NGO/ INGO Fund ngaka khantohna ding Zogam saklam Tedim leh Tonzang gamading Mipilam pan Developement Project Planing Commitee seh kisam hi.\n8. Hih DPP Commitee in Tedim gam ah Tan 10 sang or Tan 8 or Zato Lampi cihdan a khua en in sep masak ding leh Budget piakding hongtel dinga; Sum omnailo ahih leh MP te in ngending hi. Sum omsa a hih leh piakpah ding hi.\n9. Zogam Developement Project and Planing omlo a hih man Sang ngah na ding ; Zato ngahna ding ; Kumpi nasem ngahna ding leh Myo ngahna ding kituh vengvung in MP khat in mi deidancih thu piang thei hi.\n10. MP te leh Contract ngahte thuthu ah Budget leng in mipi In thuneihna omloa; Kattayar lampi Buangnai namlo in leivui khu ; Mawtaw lam lianpi kisial guahzuk ciang lei cim suk bei ziau hi. Tui paihna Cultvert tampi kibawl leh hoih dinga; sum beiding hi.\n11. Myanmar gamsung ah Depart tuamtuam pan Zomite ading kisam Budget tampi ngahnate Khuatual ten tampi gel kholh ding thupi hi. Tuatung tawn in Budget tampi kingen theiding hi. Gentehna in Hakha bang College adeih uh kum 1975 Falam tawh a kituhkhin uh a hi hi. En min ngahleh eng vengvung gelhkholhna omlo pi .\n12. Tedim ah Cultural Dept nuaia ding Ciimnuai ah Museum Libray Lam ding cihte ; Tedim Town Tower ; Ethnic MRTV Programe cihte ;Suangsuang Resort Project cihte ngaihsut ding tampi om hi. Tonzang ah zong tuabang mah kisam hi. Luitui pan Electrict Power ngahnadingte etc. Angaih suntheite in tampi hong kikum un. Kham Lam Tuang\nPrevious: Bum le ai tawh kipelhna ~ Lian Tuang\nNext: Zudawn danding ~ Pu Thangboi


url: =Berlin khuapi a Christma Market Lorry zanga migawilum sakpa kithatta ~ TK Lian :: ZOMI DAILY\nposted on 24 December 2016 at 1:07 am Lomkholna: Germany, News, Thangkhanlian, World\nDec. 23, 2016: Pizing ni (Monday) in Germany gamte khuapi Berlin a Christmas market suamna dingin Poland gammi lorry (van puakna mawtaw lian) hawl lai that in, a lorry laksak laksak in, tua lorry tawh Berlin Christmas market suam in mi 11 a phulumsakpa Anis Amri kici Italiy gam-a Milan khuapi nawlah kithat ta hi ci-in Italy ulian ten pulak uh hi.\nItalian Interior minister Marco Minniti in Rome ah news conference a neihna ah Amri pen Milan khuanawl Sesto San Giovanni ah police ten a car hawl 3am (02:00 GMT) kiim in routine identity check dingin khawlsak uh a, police ten a ID lak dingin a sawl uh leh Amri in a thau la khia ahih manin police ten kap uh hi ci hi. Marco Minniti in Amri pen kum 24 mi hi a, Tunisia gammi hi ci hi. Amri in a thau kap man a, kikaptuahna hangin police khatin zong liamna tuak hi ci-in gen beh hi.\nBerlin Christmas market kisuamna hangin Europe sung khempeuh ah Amri nasia takin kizong a, hih mun a kisuam khit lianin zong Pakistan gamgi asylum ngak khat ki-ummawh in kiman hi.\nHih Christmas market kisuamna ah lorry in mi 11 a phuklup banah a lorry in biakinn kianga om Christmas gifts leh snacks zuakna sing a kibawl bukno (hut) khat zong phusia hi. IS ten ko gamtatna hi ci-in pulak uh a, Amri sihna tu zong tu ni-in, “Berlin Chrismas market suampa kikaptuahna ah si hi,” ci-in Amaq website panin tangko ta uh hi.\nGermany North Rhine-Westphalia (NRW) state Ralf Jaeger in counterterrorism ulian ten November kha-in Amri in ngongtatna tawh Germany suam sawm hi cih thu kiza hi ci hi. Berlin prosecutors ten Amri in Germany a suamna dingin a automatic galvan a leina dingin inn buluh dingin ki-ummawh hi ci uh hi.\nRelated: Australia, Melbourne ah Christmas ciang Bomb asukkhapsawm mi 7 kiman ~ ZD\nItaly police ten Amri a thahna hangun German Foreign ministry spokesman Martin Schaefer in Italy ulian ten hong kithuahpih hi ci-in lungdam thu ko hi.\nPrevious: Singapore ah Kawlzatui “Ananda Thukha” neklohding in thuneite’n pulak ~ ZD\nNext: Official Laiphah ~ Pu Zokhai


url: =CIIMNUAI INNKUAN THU. Agelh ~ Dr. Khup Thang - Laibu Saal\nHome > Thuluui/Articles > CIIMNUAI INNKUAN THU. Agelh ~ Dr. Khup Thang\nCIIMNUAI INNKUAN THU. Agelh ~ Dr. Khup Thang\nCIIMNUAI INNKUAN THU.\nAgelh ~ Dr. Khup Thang\nKawlgam, Vaigam leh Bangladesh gama om eimite pen i ham i pau, i ngeinate in, innkuankhat i hihlam hong phawksakin, suulkhat ah a kualkhawmte i hi hi. Pu Songthu, Songza, Zahong, Zakhai, Songkip, Songmang, Songhen, Lunkim leh Lenthang taangthu nei a, khul, chinglung pan kipiang hi aciteng innkuankhat hihang. A zawdeuhin, mintap (minpu) neite, Dawibom (pusa) abiate, Leng Tong Hoih leh Khalvompu, Ching Khup leh Ngambawm, Thang Hou leh Lian Do, Gal Ngam leh Hang Sai, Benglam(Penglam), Neino leh Nantal, Temtatpu tangthu aneite khempeuh, papite pau leh zangkhatsuan i hilel hi. Khatveivei kampau i awkaih tawmcik-khat a kilamdan manin, minamtuampi kisakha in unaukhatkimlai khatlekhat kisimmawh in, kisutuah, kihawlthawh in, i omkhazeel a, gal in kinei in, i na kisimngei hi. Tudong ciang i innkuan (community) sung damthei nailo hi. Bangzahin i kituamgen in, melma (gal) in i kido zongin tunin Tun (Chun) sung khatpan apiang unau sanggam i hih lam phawkciat veni cih pen keima deihna ahi hi.\nI pu i pa te’n khuasatna thu agen uh ciangin, “Khul ah kipiang a, Zawm ah kikai hi. Khawlkip ah kikhawl masa a, Tete suangphuhna pan in, Ciimnuai ah kiteng hi.”ci-in khang kivaikhakna in na nei uh hi. Hih Ciimnuai i cih pen khamtung gam i tuncil a i teen masakna khuapi i khuapi masapen hi ci-in i thei siangta hi.1420 AD kum pawl hi kha dingin kiseh thei hi. “Mikang hong khan hun in, Ciimnuai ah inn 30 om lai a, Twel Nin in hausa sem hi ci-in Mikangte’n ciamteh hi.” Ciimnuai mun pen, Tedim pan saizang zuan a i pai ciang saizang khua lutmadeuh mual a kidawh iueu na munkhang, tualmual nuaiteng hi. Tuhun saizang gamlim dung zui-in cileng, “Ciimnuai i cih mun pen Saizang leh Phaileng kikal Meiteigun ciang leh Tedim-Saizang mawtaw lampi khangsiahteng hi.\nCiimnuai khua-ah pu Songthu in hausa semin a zitawh ta aneih pahloh ciangin azi i naunu Pi Nem Nep (Nem Neh) tawh tapa khatnei hi. A tapa pen Guite ahi hi. Pu Songthu in azipi tawh tapa hong neikik veve hi.\nKampau Thu Theihhuai\nEi unauteng Ciimnuaikhua i teenkhop lai-in kampau namkhat bek mah kizangin ki-um a Thado pau ahikha tammaw acizong omkawikawi hihang. Banghanghiam i cihleh Multi-language Dictionary vai a linguistic survey a bawlte in, Zomi/Chin/Asho/Mizo pau a tamzaw pen Thahdo-Kuki pau sungah na kihel ahih manin, kampau lakpan a luipen hikha dingin ummawh uh hi. Carey leh Tuck in, kampau tawh kisai hibangin naciamteh uh hi. “Thahdo pau pen a kizatcil hun kiciamteh zolo hun apat (since times immemorial) kawlgam sungah nakizang khinta hi… a maute’n mibup taangin min a neihloh hangin a kampau uhpen Thahdo pau naci uh hi. Tawlkhatkhit ciangin khlangkhlang kici uh hi. Kampau pen, mikhat in tapathum nei-in, a u pen in Laamzangpau, anihna pa in Thahdo pau, a thumna pa in Vaiphei pau leh pawl khat in Manipore pau na zang uh hi.”1 Thahdo pau pen paului ahi nak leh nidangin Thahdo pau kicilo ding hi.\nCiimnuai Innpi pa Pu Thahdo ahi maninleh Thahdo minthanna tawh Thahdo pau na kicikha hithei ding hi. Falam gam, Hakha gam, southern Chin hills, Mizo gam a tengte leh Ciimnuai Zomi i kikhenma i zat pau hikha thei ding hi. Paului pen i omna munciat a pau thak tawh akipsak pawl leh tualgal hang-a paukhem, pausim (secret word) zanga kampauthak azang pawlkhat ki-om kha theih ding hi. Paukhem tamzatte in, pau lui tawmzat ding, paukhem tawmzatte in, paului tamzat khathei ding hi. Paukhem a zanglote in paului zanga pauthak tawh kipsak ding hi. Paului tamzatte pen Chin/Zomi/Kuki kampau adang zang te’n zong, paului azatlai uhleh telpah ding hi. I zat kampau, paului tammaw athak tammaw cih eimau ciat in i ciapteh theih ahi hi.\nPa Awn Za Pau, Saizang (Deputy Superintending Engineer) in hibangin gen hi, “Saizang khua pen i khuapilui ahi hi. Thahdo khan, Thahdote innmunlui, pupa ngeina vanzatte tuni dong ciangin leisung pan kimukhia thei lai hi. Kaphungtong upen Thahdo pau vive ahi hi” (10.3.2003). A paisa kum 400-500 hun lai-in Tedim pau, Tedim mi, Tedimlai cihzong na om selo hi. Prof. Thang Za Tuan in, “Tedim pau, Tedim mi cihzong omlo in,… I pau teng kigawmgawm vek ahih manin Tedim pau (Kamhau pau), Tedimmi i cihkhak hilel hi” ci hi. Tedim gam thu lamdang khatin, ‘Tedimpau om a, Tedim mituam omlo hi,’ omlo cihthu a hihi.\nMigration Leh Minthak Ngahna\nCiimnuaikhua-ah suanlekhak nei-in, gam khamzo nawnlo ahih manin, gamhoih, gamnuam zong dingin kuankhia uh hi. Pu Suantak bawngin sih omna munzang a teng uh ahih manin, “Sihzang” kici a, Pu Songphut leh Thawmte behteng gamsai pona munah teng uh ahih manin “Saizang” te kici pah hi. Pu Hang Hill leh a naupa Milun makai-in Balzang zotulak (a votna gam) ah, a teen manun “Zote” a kici hilel hi ci-in Pu Thang Tuan, Mualpi in gen hi (Sang gam Zote’n bel Pu Zo suan hi-ung ci uh hi). Tua mah bangin mual vaiphei a tengte “Vaiphei”, sim (khua lumna gam) lam a tengte “Simte,” teipi pona zang atengte “Teizang,” Khumvumnuai a tengte “Khumnuai mi” kici pah hi. Tulaitak i kilawhna i beh, i phung i bawng minte pen Ciimnuai ah i teenkhoplai-un, a vengminte hi a, tua minte minammin, behmin peuh i sakkhak ding ka lauthawng hi. Ciimnuai pan i paikhiat ciang kimkhat Tripura leh Bangledesh (c. 1725), tu a Mizoram (c. 1765), Assam leh Manipur (c. 1810-37), Southern Manipur (c. 1870) khawng na tungin, kimkhat Tripura lam tung te’n “Cuci” or “Kuki” ki cih minthak na ngah dep uh hi. Manipur tung masate’n “Khong Jai (Khongsai) ci-in minthak naphuak uh hi.2 I theihloh kalin Mikang leh Vaite’n Kuki kici minthak hong pia sawnsawn in, International level ah Kuki zong i hi veve hi. Dorothy Woodman in, “Manipur phai (plain) a, a teeng Chin minamte pen Kuki ki-ci-in kilo hi”3 ci-in na ciamteh hi. A nungnung lama Manipur paikhiate in “Paite” ci-in min kilo hi. Tua ahih manin Ciimnuai-mite pen sak leh khang ah teng kawikawi i hih manin Zomi, Kuki, Chin hikeng acih aleh, thu kankhollo, lai theilo tawh i kibangkha ding hi.\nI teenna mun zui-in i pau, i awkaih a kilamdang hibek a, i mi, i beh, i phung a kilamdang i hi kei hi. Sanggam laizom i hihnaleh beh leh phung te tungtawn in tomcik enkik dih ni.\nGuite beh sung pan Thahdo-Kuki, Zote, Hualngou, Lushei, Ngawn, Paite kam a zang om kawikawi-in, tua in unau ahih lam hong laktel hi. Mipawlkhat in Samte beh pen Zote hici napi-in, Falam gam aom Samte beh khempeuh in, taangtawng a kipan Thahdote mah na kici ung cileuleu uh hi. Sia Sawm mate/taithul, (R.C Khampat), in Mangtuang leh Manlun simloh Zo asit taktak omnawnlo hi ci-in kigen kawikawi ta hi” ci hi (29.7.2000), tuakhit ciangin Haokip te’n zong amau tawh behkhat in ci-in ciamteh leuleu uh hi. I phung pen milui mimasa Ciimnuai tuul sung aluah masate Pu Songthu, Songza, Zahong, Zakhai, Songkip, Songmang, Songhen, Pu Lunkim, Len Thang te suanlekhak vive hihang.\nTaangthu i cih pen kheltheih leh behlaptheih a hikei hi. Bangzahin i kituam gengen a, kidangbawl in gal leh sa in i kido zongin unau kitawng unau kido i hilel hi. Tu a kipan hong it Topa Jesu sisan in i pu i pa a kipan i mawh i khelhnate maisakin, innkuan lungtang neiciat in, i omna peuhah tuibang luangkhawmin, kipumkhat na tawh kantohna lam mainawt ciat veni.\n(Hi ci paper hi Galngam paper (8.2.2004) sunga kalak a tamzaw ahi hi).\nCiimnuai Khuavak Volume (2)\nCiimnuai Khuavak Volume (2) Taangthu Thuluui/Articles\nUnknown January 13, 2018 at 6:18 AM\nFor your information, we are the Chin from China, and Jahong Jakhai Songkip etc are not with us\nItem Reviewed: CIIMNUAI INNKUAN THU. Agelh ~ Dr. Khup Thang Description: Rating: 5 Reviewed By: cinpuzomi


url: =America taangthu (Brief History of America) (1) « Nikonghong\nHome » USA » America taangthu (Brief History of America) (1)\nAmerica taangthu (Brief History of America) (1)\nTopa in thupha hong pia hong laamsaang aa, tuni ei Zomite zong leitung muntatuam kitheng, mutatatuamah kiteang zo ahikom lungdam huai hi, Pathian min ih pok hi. Himakale, Leitung mun tatuam theng ih hihang mun theampoah ngual minamdangte nungzui in nungta aa leitung bo dong ngual minamdangte To in ih neitu zong hong piang thei bupsaap ngawl hi. Atatuanin, ih thetna ngam ii thu le la bulpi ahi taangthu (History), ki-ukzia (politic), thiamsinna (education)…etc cite zong heakpui zo leang hoi mama kasa hi. Americaah Zomi tam mama kiteang zo ahiciang Americate taangthu heaktu kilawm pawlkhat entek tawng ci in hong paa ing.\nTuma kum 35,000 hun lai in, leitungah lei le tui se, khen 2 in ki khen liinlian hituak hi. Tuazawk ciang leitanghpite (continent) dadam in hong ki khekhen aa, kum tam mama hong ki khekhen zawk ciang tu ni ih heaktek ahi, North America leitanghpi, Asia leitanghpi, Europe leitanghpi, Australia leitanghpi le Africa leitanghpi ci te hong piang hi. Tuma kum 120000 hun ciang in, America leitanghpi le, Asia leitangpi kilaklaw kilometer 1500 bang a lian tuikhalh in memat hi tu in ki-um hi. America leitanghpi tungah ateang masa belh mihingte in tua tuikhalh zui in Asia leitanghpi sang pan hong tum aa, America leitanghpi tung Alaska-ah hong teang hi. Taangthu kanhte-in Hohokam, Adenans, Hopewellians le Anasazi minamte hi ci in taangthu (History) sungah ciamte hi.\nHi minamte in thangsang khua lumna hong zuan susuk aa, America leitanghpi nitumnasang ahi Pacific tuipi dung, mual kawm luamkawm, sennial ngam le Mississippi ngnun dung zui in hong teang uh hi. Ahang kitel thiang ngawl hikale, tua minamte sea tawm vei zawk ciang hong mong siat aa, tu lai American Indian ih ci minamte sungpan Hopi le Zuni akina minamte in thaa hong haat aa, hong ki zel laleao hi. Asia leitanghpi sangpanma hong tum hi tu ki-um hi.\nMikangte Europe pan in tuipikuang (ship) taw tuipi kantan in khual hong haw thei aa, America leitangpi amu hun in, America leitanghpi tung ah American Indiante million 2 bang mimal omtu in taangthu thiamte-in um hi. Pawl khat in tasea sang zong tam zaw tu in um hi. Europe pan in America amu masaphitbel se, Christopher Columbus ci in kiciamte hikale, ama thetma Greenland ngam pan Norse minam, Erik akicipa in 985 kum in natheng zo ci evidence tam ma ki mu aa, Erik ii tapa Leif in 1001 kum in Canada ngam sung na vaak kakoai zo ahina evidence zong tamma ki mu kikik hi. Amate ii tenna inn luite ki mu kik aa, carbon dating method taw akumtu atuatkik ciang, Christopher Columbus ii America leitanghpi amuma kum 500 kiim khawng hun ci sea ki tel hi.\n1490 kiim khawng ciang Europe mikangte in tuipikuang taw, Europe leitanghpi pan nitumna sang khualhaw leang Asia leitanghpi theng hamtangtu hi ci upmawkna taw hong kidem siasua aa, ahanciambelh in British, Dutch, French le Spainte ahi uh hi. 1492 kum ciang in Italy ngam Genoa khuami ahi Christopher Columbus in America leitanghpi ii thangsang Caribbean tuipi sun ah om tuikulno khat ii tungah kal hong suan in hong theng thei hi. Himakale, ama in akhantawntung America leitanghpi (main land) se amu ngei bua hi. Tua zawk kum 5 ciang in Italy ngam Venice khuami ahi John Cabot in England kumpipa naa asepna taw America leitanghpi (main land) tung hong theng thei hi. Ama muna thu sea tawm veino sung kimangilpai hikale, Britishte in America leitanghpi se koma muphit aa, koma hi acithei natu thu honghi hi.\nKum 1500 zawk sung, Spainte hong haat mama aa, America leitanghpi sung mun tatuam hong theng kakoai hi. Juan Ponce de Leon in 1513 kum in Florida theng hi. Hernando De Soto in 1539 ciang Florida thengbek hi ngawl in, asungsang hong vaak aa, Mississippi ngun hong mu hi. 1540 kum ciang in Francisco Vazquez de Coronado in Mexico hong theng aa, saksang hong vaakto aa, 1522 ciang in Spain kumpipa in tua munteng\nCoronado le a ngaalkapte\nSpain ngam sua hi. Ama in Arizona sung Grand Canyon dong hong thengto hi. Spainte in thangsang pan saksangah a-ngam hong kakeak hun in Europe mikang namdang teng zong in nisuana sang pan in amate leitangtek hong keak susuk hi. Tua ngam keak in a dadiangte sungah Amerigo Vespucci zong khat hi aa, ama min zui in America ci min sea hong piangkhia ahi hi. Ama in Italy ngam mi ahi hi. Ngam keak in vaaktek siasua ahiuhhang in a teang tataktuin atheng masaphitin Spainte ma hi aa, 1500 kum kiim in, Florida ah teangsuaktu in hong theng uh ahi hi. Ahihang tua zawk khua ngei ngawl in saksang Virginia, Massachusetts, New York city ah teangtu in Europe pan mikangte alomatangh in hong kinawn hi.\n(Zomh lai tu)\n—-> America Taangthu Khen Nina\nKa Sizang lai zak anuai aa pawl khat se tel ahaksa thale ci in alena (meaning) kong at thua hi. Sizang lai at daan taw kisai ngaisutna tatuamte comments nong piak natu zong ci nuam lai ing. Lungdam.\nTaangthu = History (သမိုင္း)\nKi-ukzia = Politic (ႏိုင္ငံေရး)\nThiamsinna = Education (ပညာေရး)\nLeitanghpi = Continent (တိုက္..ဥပမာ အာရွတိုက္၊ အေမရိကားတိုက္)\nTuipikuang = Ship (သေဘာၤ)\nngunkuang = boat (ေလွ)\nTags: thawngno, usa\n← Cidam in Khan sau theina\tMIT Saang thu heaknophuai pawl khat →


url: =Malaysia ah kipuahna Cosmetic Products nam 8 zatlohding kumpi’n tangko ~ ZD :: ZOMI DAILY\nposted on 22 March 2017 at 9:32 pm Lomkholna: Malaysia, News, Sawltak, World\nMalaysia Health Ministry in kipuahna vanzat “Cosmetic Products” pawlkhat pen zatdingin lauhuai a, gu damdamin piangsakthei ahih manin cidamna susiathei hi ci’n tangko khia uh cih theSun pan kiza hi.\nTua Cosmetic Products tepen:\nMoleek Day Cream; Adel Miracle Flawless Serum, Ah Beauty Night Cream, NDZ UV Whitening, Snow Cream Normal, Snow Cream Sensitive, Dnars Nar Cream — Sensitive and Ellfie Night Cream\nMoleek Day Cream, Adel Miracle Flawless Serum and Ah Beauty Night Cream te sungah Mercury kihel cihi.\nNDZ UV Whitening sungahzong Hydroquinone kihel cihi.\nSnow Cream Normal, Snow Cream Sensitive, Dnars Nar Cream — Sensitive and Ellfie Night Cream te sungahzong Hydroquinone leh Tretinoin kihel ci’n genkhia uhhi.\nHydroquinone leh Tretinoin cihte akihel vanzat Products khatpeuhpeuh pen zatui namkhat “pharmaceutical items” in aki ciamteh ahihi. Tua ahih manin Drug Control Authority te tungah Register bawlhamtang kisam a, zattheih nading inzong Health Professionals khatpeuh ii phalnabek tawh kizang thei cihi.\nHydroquinone akihel Cosmetic Products tezongpen pumpitung, vuntung ah sansakthei, ziasak thei bekthamlo, vun amelzong kikhel sakthei ahih manin Hypersensitive Skin piangsakthei cihi.\nTua ahih manin Malaysia Health Ministry in Cosmetic Products nam 8 tepen zatding phallo in zuakdingzong phalnawnlo uhhi.\nHih Cosmetic Products tepen nalei nawnkei un, nazang nawnkei un. Aleikha azangkha te’n hih Cosmetic Products nazatna hangin nopmawhna khatpeuh aomleh amanlangin Health Professional te tawh naki lakpah un ci’n Health Ministry in zaksakna nei uhhi.\nHih Cosmetic Products tepen adiakin numeite zat, mai kipuahna vanzatte ahih manin, Malaysia gamsung aom Zolia te’n nazatkhak lohding uh naki hilhsawn un. Kipuahna vatzat tepen tampipi manmawk ahih manin, atuh “Fake” zong ki limbawltuak mahmah mawk hi.\nRelated: Sengam ah atuh akibawltawm Cosmetic Brand minthang $171 million manneiding kiman ~ ZD\nNungdiak inzong Sengam ah Cosmetic Brand aminthang tata atuh akibawl honkhat kimankhia cih kiza a, akiman khempeuh sumtawh akituat ciangin $171 Million bang phading cimawk hi. ZD Sawltak #zomidaily\nPrevious: Japan numei khat kum 80 aphakkhit ciangin “Porn Actress” nasep tawlnga ta ~ ZD\nNext: London khuasung ah Terror Attack hangin mi 5 si, 40 liam ~ ZD


url: =Seppihte Tawh Kilemna Ding ~ Hau Za Cin :: ZOMI DAILY\nposted on 8 April 2016 at 7:00 am UTC+9:30 Lomkholna: Article, Hauzacin\nNasepna mun ah kilem tawntung cih omtheilo hi. Zomi Paunak ah, “Lei leh Ha zong kipet kha” acih mah bangun seppihte tawh kinial hun, kitot hun, ngaihsutna kibatloh hun om tham hi. Tua bang hun ciang bangci’n kilemkik ding, bangci’n kikhawl kik ding, semkhawm kik thei ding cih thupi mahmah hi. Munkhat ah semkhawm kimlai kikhen biakbuak cih bang hithei khin samlo ahih manin a damsak kik dan, a bawlphat kik dan theih ding, siam ding kisam mahmah hi.\nMihing pen a genhak mahmah nam ahi hi. Lungsim kikhel baih mahmah a, upna nangawn kilaih thei zen hi. Kisap leh deih bel lui tui luang mahmah bangin muhtheih in kikhel dandan hi. Tua bang hun ciangin mihing ngeina leh mihing lungsim tawh a kituak khat pen midang khat adingin na kituak khin khollo thei hi. Tua banga ngaihsutna akibatloh ciangin a kibat theihna ding zon hiam, a kibatlohna te gencian hiam, kitelsiam sak tuah hiam kisam hi.\nMi pawlkhat pen (khuamulo diak in) ama cihloh cinuam vetlo, ama ngaihsutna khek nuam vetlo, khial hi cih kithei taleh pang tentan om hi. Tua bang mite pen mikangpau in stubborn kici hi. Genhak, hilhhak, theisiamhak, ahih kei leh a tuamdeuha a uanggen nuamte adingin ‘hai’ ‘theilo ahihlam kitheilo in thei kisa kha’ ‘pillo’ ‘mawl’ cihnopna a hi.\nDeihdan kibanglo, ngaihsutna kibanglo cih pen mihing ngeina ah a om den ahi hi. Nupa nangawn deihdan kibanglo thei a, innkuan khat nangawn deihdan duhdan kibanglo thei hi. Mihing khat nangawn a deihzawk theilo in amah leh amah kinial thei hi. Ahi zongin a ngaihsun thei leh a pilvang mite in tuate bawlpha pahpah, lemsak pahpah uh hi.\nNgaihsutna kibanglo pen a sia hilo in tua bang om thei hi cih telsiam loh thapai pen a hoihlo ahi hi. Ka ngaihsut bangin ngaihsunlo uh, ka cih bangin hong manglo uh, kei deihdan hong thukimpihlo uh… cih den nopna lungsim pen a hoihlo ahi hi.\nNgaihsutna a kibatloh ciang, deihna a kibatloh ciang, duhdan a kidang ciang, sepnop dan akibatloh ciang a nuai a thu nga te phawk kik zel ni.\n1. A Hoihzaw lakkhia in. Ngaihsutna a kibatloh ciang a hoihzaw ngaihsutna lak khia thei lecin mite in nang ngaihsutna pen ‘a hoihzaw himah ei’ hong cithei ding uh hi. Na lah theih tuan kei nang ngaihsutna zong a hoihzaw hituanlo hi cihna ahi hi. Sepzia ah zong tua mah hi. A hoihzaw, a kicingzaw, amanlangzaw a sepdan lakkhia lecin nang sepzia a muh uh ciang hong muangpah ding uh, hong umpah ding uh hi.\nAhi zongin kidop a kulna khat om hi. A hoihzaw lak thei kei lecin mite hong muhna dau thei hi. A ci khongkhong hi, a kampi bek hi, ama thu bek a deih hi ciin hong muanna khempeuh uh bei thei hi. Tua ahih manin na hih ding ciangin, na sep ding ciangin na kidop a kul na khat om hi. Kikupkup manloh sepkhiat pah a kulte ah semsuak pah lel in, a sia ding maw, a pha ding tawikhai in a hoihpen hi in na theih tawh sem mai in.\nA hoihzaw in kisem theilo ding hi cih ngaihsutna a nei dente ‘hithei mah hi’ cih na lah nopna tawh semsuak in. A kisem ngeilo, akihih ngeilo ahih hang hih ding sep dinga hoih mahmahte na hih ding ciangin mite thukimpih khit hun dong ngak kei in, sem suak lel in. Nang ngaihsutna ahih man leh nang minphatna ding ahih man bek hilo in midangte ngaihsutna khempeuh tawh na tawikhai khit ciang nang muhdan, ngaihsutdan mah hoihpen hi cih na tel ciang hong kithukimpih kei zongin semsuak lel in, a tawpna ah a hoihzawkna hong mu veve ding uh hi. Kiphatsakna leh kei ngaihsut hi cih lungsim peuhmah omsak kei in.\n2. Semkhawm in. Ngaihsutna a kibat hetloh ciangin, no ngaihsut ciat uh hoih pen in na ngaihsut ciat uh ciangin no ngaihsut ciat tawh kalsuan nailo in ngakbawl, khawlbawl phot in, na sepna lui uh, sepdan sa mah tawh semkhawm phot un. Midang lungsim nat tawntungna ding ahih leh tua pen sep nailoh hoihzaw hi. Thukim theihna tengah sepkhawm phot ding hoihzaw hi. Banghang hiam cih leh nang muhna hoihzaw maw, na lawmte muhna hoihzaw maw cih kitel nailo hi. Na ngaihsut bang vua na kalsuan uh leh na sepna uh, na sepsakte uh, na mipihte, na kipawlna nangawn in thuak thei ding, hoihlo zaw thei ding ahih leh a siat sangin a hoihlo ding kidalkholh thupizaw hi.\nSupna tampi a piangsak thei ahih manin ngakngak leng zong hoihzaw ngaihsutna hong piang ding hituanlo hi. Tua manin tua bang dinmun ah din khak pen supna tam mahmah hi. Semkhawm ding, kikum khawm ding, genkhawm ding cih mah thupi kik hi. Mi a tamzaw in a thukim theih dong mah kikup ding, gen khopkhop ding ahoih pen hi. Tua manin ngaihsutna a hoih mahmah tuak nih a koizaw pom ding cih khentel a haksat ciang mi tamzaw in hoih a sak genkhop hamtang ding ahi hi.\nA hoihzaw ding hong piang theilai ahih leh zong semkhawm lai phot dingin ngak bawl zaw ding hi. Thei dinga i up kholloh mi nautang lak pan ngaihsutna dong leng zong upmawh lohpi thuhoih mahmah hong piang liamliam thei hi. Mimal nuntakna leh kizopna a siasak thei ding thu leh nasepzia te ahih leh kidop a, sep ngei banga seplai phot ding, manlah lo a kikup kik dinga koih ding ahoihpen ahi.\n3. Kimaisak ding. Hihkhialh, sepkhialh a om ciang ‘khial ing ei’ ciin kigen dingin a khiallozaw in zong maisak ding hi. Mawh kipulak, khial in ci napi pawlkhat in tua bang mite maisak nuamlo, a kipulakna uh saan sak nuamlo cih bang om thei hi. Tua bang mun ah mite a maisak thei hih pen picinna nam khat hi. Khial gige napi khial in cih noplohna pen kiphatsakna ahih manin mihai pen in zong paktalo hi. Kua mah a khiallo omlo, a khial theilo zong omlo ahih manin maisakna nget ding pen zumhuai, neuvai, niamvai in ngaihsut hetloh ding ahi hi. Mi picing leh khuamuzaw te in lungsim takpi tawh ahih theih uh nam ahi hi.\nTua banga mawhna kigen a, mawhna kimaisak ciangin nasepna mun ah kilemna om in, kitheihsiamna hong om a, amah zong a khialh ciang mite in maisak uh hi. Tua ahih manin a tawp dong kilem ding, sepkhop ding akulna munte ah kimaisak ding a thupi pen hi. Mawhmaina kingen kei leng a semkhawm thei nawnlo ding, kipawlkhawm a haksa ta ding dinmun ahih leh kimaisak ding, mawhna kipulak ding mah a thupi hi. Kilemna ding deih man hilo lauh man, dawilok mana maisakna kingen cih bang ahih leh bel kilemna piang tuanlo hi.\n4. Kipelh ding. Seppihte tawh kilemna dingin ngaihsutna a kibat kei leh kimuhmuh loh mai ding cih pen ngaihsutna nam khat hi. Kimuh a kul ahih kei leh kimuh loh ding hilel hi. Kimu leh a gen ding omlo, a ngaihsutna uh a kibang kik ding cih zong ahilo ahih manin kimuh a kulna omlo hi. Room tuam tek ah sem, khua tuamtek ah sem, mun tuam tuak ah sem hilel ahih manin a kisaptuahna uh omlo hi.\nAhi zongin koikoi ah mihing pen kipawla kalsuan khop kan-a khantohna kicing omlo hi. Tua manin kikholh, kipawl, sepkhop mah a thupi pen hi. Tua bang ahih theih kei leh bel eima sepdan tuam ciat tawh sep ding hiphot hi. Upna kibanglo biakna khat ah om ding cih bang ahih theihloh mah bangin ngaihsutna kibanglo munkhat ah sepkhop ding cih zong ahitheilo hi (lah khiam nuamlo tuak uh ahih leh).\nNgaihsutna a kibatkik theih mateng a tuam tuak ah a sep mah uh hoih hi. Kipawlna tuam tuak pan a sep uh hoih lel hi. Kilemna om a, ngaihsut hong kibat mateng tua banga kalsuan phot sialo hi. Koih khawm leng ui leh kel mah bang ding uh, kipet ding, kingit ding uh ahih manin. Tua banga tuam om, sepkhop loh pen supna pawlkhat om mah leh siatna zah in siahuailo zaw hi.\nTua ahih manin sep ding hoih, ahih hang sepkhop theihloh ahih ciang tuam sep phot zaw ding, omkhawmlo lel ding, kimu sese lo lel ding. Mi tamzaw deihna ah sepkhop ding a hoihzawk mateng tuacih lai ding. Semkhawm, gawmkhawm leng zong a lungkimlo hon khat mah a om sese sang a tuam in a om phot mah hoihzaw sak mai ding.\n5. Huaisiam ding. Mihing lungsim pawlkhat pen amau angsung bek a thei om hi. Tua bang mite bak mah bangin khuazing sung bek ah kileh kawikawi hi. Mipi muhna ah kilaak ngamlo napi mipi muhlohna munte ah kicinglah mahmah thei uh hi. Maipha ngahna ding mun bang thei vial uh hi. Sepna phual ah a madawk hih ut, a kipahtawipen hih ut, makai sem ut, mite phat leh pahtak pen hileh ut. Tua bang mite in itna leh deihsakna taktak neilo in amau ankuang ding leh ama maipha ding bek a zong ahi hi.\nSepkhiat gina nei mello napi kicinglah mahmah kawikawi vanglak hi. Nawlkhin leng supna lianpi ahih pahloh hangin a paina phual ah mite in na pakta siam peuh leh mite theih leh vai khat peuh kizelsak thei kawikawi leuleu hi. A hoihna leh a hoihlohna tampi om hi. Ama kicinlah zah in lah phattuamna piangsak khollo, nawlkhin leng lah supna neu no khat hiveve si. Tua bang mite pen huaisiam ding kisam hi. Huaisiam kei leng nuak in pusuak a, mun dangah kisuan hi.\nTua ahih manin tua bang mite leh tua bang ngaihsutna tawh a kalsuan mite pen “nek dinga lah su, paih dinga lah sa” upate in a cihte uh ahi hi. Ahi zongin amau mun leh sep ding zah telsiam taka huaisiamna in kipawlna, sepkhawmna thahatsak tuam hi. A hanciam a kuhkalte zah ahih loh hang pum pampaih dinga lah a pammaihte hi uh hi. Na thanem ni, na bah ni in tha hong pia, hong vaan, hong phawk mite peuh hithei bilbel leuleu hi. Tua manin mun pia lualo ding, lah pampaih samlo ding, a huaisiam dan ciang khat nei ding. Huai lua lecin na sepna phual, na seppihte mai ah maipha suplawh theih hilai hi.\nMikim tawh kikhawl theite in tua bang mite zong huaisiam uh a, kideih hi, kiit hi, kipampaihlo, mi kim kisang hi cih lahna hi. Mi tawh kikhawl thei, midang huaisiam cih pen mi picingte picinna lahna khat hi a, mikim hihtheih hilo leuleu hi. Supna lianpi leh siatna lianpi tunlo uh ahih manin a genhak mahmah, a sep ciang zong a sep liau mahmahte sang a deihzawk hun om a, muanhuaizaw thei uh, hong nusia ziauziaulo uh hi. Kilemna, kipawltheihna, sepkhop theihna a kisap mahmah na mun ah mi hoih mipha bek hilo, a deihhuai mello, a it huai mello leh a utna banga a leng kawikawite nangawn huaisiam pen a thupi mahmah, mi kician hihna namkhat ahi hi. Hau Za Cin\nPrevious: El Nino Acih bang hiam? ~ Daniel Sum\nNext: US gamsung khualzinna pawlkhat – 97\nLuankhi nul-in tuunnu itna ”Nu aw hongit ing” (Korea gam thupiang)\nGamdang tung Zomite – 2 ~ Dr. Ngul Khan Pau\nPeru gamah Boeing Jet vanleng khat akumsuk laitak meikuanggawp, asi omlo ~ ZD\nMipi muhna lampi gei ah aomkhawm nupakop te Thai Police te’n zonsan


url: =Constructive criticism: Kilamna pia thukupna ~ Rev. Fr. Damian Dal :: ZOMI DAILY\nposted on 20 May 2015 at 5:39 pm Lomkholna: Article, DamianDal\nConstructive criticism: Kilamna pia thukupna\nConstructive criticism – Kilamna pia thukupna in nasepna, vaihawmna, nuntakzia te leh kizopna cihte khempeuh ah akisam pha penpen ahihi. Kilamna pia thukupna i cih in, bang dan thukupna hi a, koi cidan in tua bang thukupna kipia dinghiam cih thu zong atheih huai mahmah thukhat ahihi.\nKilamna pia thukupna i cih in, nasepna khat, vaihawmkhiatna khat, thugen khiatna khat peuhpeuh tungah, asia apha khentel in, banghang kisem, banghang kisem lo, banghang gen, banghang kigen lo, bangcibang in kua tengin vaihawm a, banghang in tua ci vai hawm cih te a kipan, thuzung thuteng kantel in, tua thuzung thuteng te leh apiangthu, akisemkhia, akigen khia thu te khinkhai khitciang in, asia apha tawh kisai in, genkhiatna ahihi.\nConstructive critism – Kilamna pia thukupna anei nuammi khat in, akupding thutawh kisai in, kantel na, sintelna, thuzung thuteng leh apiangthu te kikal ah khinkhai theihna leh, akisem nasep, akigen khia thu, akivaihawm thu te tungah ahun, amun leh nuntakzia te ii zia le tong (time, space and situation) te etkak ding hi.\nKilamna pia thukupna in mawhsakna awsuah, pauzia te leh, langpanna lim le mel apua kammal te (oppositional tones) nusia in, tha apia, akisangsiam thei zaw kammal le awsuah te tawh genkhia, gelhkhia in paukhia ding hi (with positive tones and friendly and supportive way of speaking).\nEimi te sungah constructive criticism – kilamna pia thukupna anei thei, apia thei kitam nailo hiding in ka lamen hi. Athu in, thukan ding leh laisim ding tawhkisai in, tha i nei kei a, genna ding lamah i thagui i tha tangteng i va phumkha ahih man hiding in ka lamen hi.\nKilamna pia thukupna in kamzol, kamkhum leh awsuah te tungah tampi kinga hi. Tua bektham lo in, mite zia le tong, hun le mun te ii kilamdan zia leh, mihing te ii nuntakzia zia le tong te tungah avei atak, athuk asang, atom asau, avom akang ettheih dingzong athupi penpen khat ahihi. Tua te lo in, mikhat peuh in, kilamna pia thukupna aneihtheih ding haksa mahmah hi. Hih thu hangin, gamvai te ah diplomatic skills – thuzopzia siamna ci in, kisin\nKilamna pia thukupna in diplomatic skill – thuzopzia siamna ahihi. Kilamna pia thukupna i cih in, ahoihzaw, aphazaw, akilawmzaw leh ei deihna tawh akituak zaw thu le la, sep le bawl khat hongpian nangin, midangte lungsim nawngkai na piangsak lo in, gending thu thei tel in, gen ding hun thei tel in, gendan ding thei tel a, zatding kammal te teelsiam na ahihi.\nPrevious: Dimno’ Nu laikhak – 16\nNext: Kammal kilawm pawlkhat (azom 20 May)


url: =Copyright © Thalmual Innkuan\nTHALMUAL.COM :: Thalmual Innkuan sung thuki zaknading ngimna tawh Thalmual Innkuan Yahoo Mailing Group khat 02 Oct 2005 in a pankhia, a kipsak leh a zangtototheisuak ihhihman in, Topa minphat hang. Tuaban ah apicing theitheiding ngimnatawh THALMUAL.COM website khat 12 January 2008 ni in aneihbehzosuak ihhihmanin lungdamhang. Group sungah hongki helkha khuapih Member akuamapeuh leh website ah honghawhkha visitor khempeuh tungahzong “lungdam mahmahhi” cih hilaimunpan hongtheisak ung…\n“Thalmual Khua” cih khuano/khuata khatpan apiangkhialel ihhihhang in, Pasian’ thupha leh mimal hamciamna tawh tuhunciang leitung muntuamtuam ah akitungzo ta hongsuak hi. Mailam ah ih piankhiatna Thalmual min/khua ihmanthansak hetlohnading leh khangthakte ihpattahding ih maban lianmahmahkhat ahihi…\nTua ahihman in ei Thalmual Innkuan sung khatlekhat ihki zopna ihkhauhsak semsem nading hong hanthawnnuam mahmah ing. Ih omna muntuamtuam pan khatlekhat ihki galvaan zawhnading, ih ki panpih, pattah, thakipiakciat nading leh ihki makaihtheih nading hanciam ni…\nMailam ah akhangto Thalmual khuami ihhih nading ei Thalmual mimal khatciat ih hanciamding leh ihmawhpuaktek ahihi…\n…United we stand, divided we fall”\n1) Thalmual khua leh amin kemcingding\n2) Thalmual mi khatlekhat kipanpih, ki lamsangding\n3) Nopna dahna ah kinoppih kidahpihding\n4) Thalmual khua leh amite khantoh/phattuam nading semkhawmding\n1) Muntuamtuam aom Thalmual khuami apil asiam te pahtawiding\n2) Muntuamtuam aom Thalmual khangthakte pantahding\nY-Group: [email protected]


url: =Sanginn hoihpen ~ Nk Khanno :: ZOMI DAILY\nposted on 9 March 2015 at 10:57 am Lomkholna: Article, Khanno\nKhua sungah a hoih penin akigen sanginn ah naupangno pa anu in sang hong kha hi.\nNikhat a pu in naupangpa akhut pan hong lenin sanginn ah hong kha hi. Sangtual atun uh ciangin sangtual ah akimawl sangnaupangnote in putu tegel hong en ngeingai uhi.\n“Kalai hipa a samkang, a ha tok fiefia lai.. “ ci’n naupang khat in hong ko in nui ngeingai uhi. “Hei thaukuahpa” ci’n a tupa zong hong phin bawl lai uhi. Sangtual aa kimawl sangnaupangte in pute tegel a ko laitak un daak hong ging ahih manin a vekun sang khan sungah hong tai geigai uhi.\nkhalo ding” a tupa in lawp takin hong ci hi. “Sang kah ding e maw, ahih hang hi sanginn hilo” ci’n a pu in damtak in hong dawngkik in a innlam ah a tupa hong ciah pih hi. Tua khit zawh putek pa zong sanghoih pen zong dingin hong kipan hi.\nSanginn khat a muh sim in tua sangtual ah pai in, sangnaupangte kimawl ding hun ngak in a om den hi. Sang pawlkhat te ah akah sangnaupangte in puteek ma olmawh lo in, zong thudon manlo uhi. Pawl khatte ah sangnaupangte zahkona le phinna a tuak kha zel hi. Hibang dan teng a tuah kawikawi ciangin putek pa zong dahsa in innlam hong zuan zel hi.\nHibang teng tawh nikhat khuanawl aa om sanginn neuno khat gei aa sangtual ah putek pa hong pai hi. Sang dainawl ah gim in, khua-ul nul in a om laitak in pusuah dak hong ging in sangnaupangte sangkhan sungpan pusuak in sangtual lam ah kimawl ding hong tai geingai uhi.\n“Pu bangci nahia? Ngamlo maw? Gimlua maw? Tui kong suah dia?” cih dotna aw hong mun khat panin hong za hi. “Sangtual nawl ah khawlbuk khat om hiven, tua teng na khawl dia?” cih dotna hong za lailai hi.\nA sawtlo in tua sangtual gei ah sangsia khat hong pai hi. Putek pa in tua sangsia pa khutlet in “Ka tupa aading sanghoih ka zonzon tun muta ingh ei” ci’n sangsiapa tung hong gen hi.\n“Pu aw hih ko sianginn pen a hoih pen hilo hi. Khuanawl daipaam sanginn neu khat hilel hi.”\nSangsia pa pau te dawngkik nawnlo in a tupa sang-ap nading vaite kikup pih in tua khit ciangin hong innlam ah hong ciah pah hi.\nInn a tun ciangin a tanu in putek pa kiangah “Papa, nang sang a kah ngeilah hilo a, sanghoih pen le sangsia siampen koi ci zon theih na hia?” ci’n hong dong hi.\nPutek pa in hi bangin a tanu dotna hong dawngkik hi.\n“Sangsia khat i siamna/hoihna (quality) pen a sangnaupangte en in kikhentat thei hi.”\nSr; Wise short tales by A.Lopatina and M.Skrebtsova\nPrevious: Ni Kum-a Ka Sermon-te Koi Ah Om? ~ Rev. Zam Khat Kham\nNext: Leitungbup nupi te ni “International Women Day”\nRev.Smith Ngulh Za Thawng D.D kipia ding


url: =Laibu thak Tangko’na: Pil Sinna leh Hilh Pilna ~ Pau Lam Dal :: ZOMI DAILY\nposted on 16 December 2016 at 10:23 am Lomkholna: News, Zomi\n“Pil Sinna leh Hilh Pilna” laibu in, adiak diak in Zogam sunga sang siapi, sang sia sem te leh sangkah sang naupang te tungah hamphatna tampi hongpia dingin lametna ka nei hi.\nHih laibu sungah Pilna, Pil Sinna, Lailam Pilna, Khuak Pilna, Suahpih Thu Theihna, Ciimna (navaak sitset), Hilh Pilna, Kawlgam Education System, Philippine Education System, Tansang Pil Sinna, Naupang Pantahna, Lungsim Pii Cinna (Maturity), Nang Leh Nang Kithei In (Know Thyself), Makaihna Leh Makai, Theih Huai Thu Tuamtuam (General Knowledge), Tha Laakna, Cimphawng, Thu Manpha Pawlkhat, Mi Pilte’n Banggen uh, cihte akipan tulai leitungpilna tuamtuam te kigelh hi.\nHih laibu ahih leh laigelh pa in, a sangkah hun sungaa, asin thute leh a master’s thesis (Educational Management) laigelh na pan amuh khiat thute; asim laibu/ laihawm tuam tuam te; leh a sang pan un kibawl, workshops, seminar, training, conference, symposium, forum, graduate seminar; cihte pan angah thu manpha tuamtuamte aa kipan, Zomi laigelh siamte’ online (Zomi Daily) article tuamtuam, adiak in ah, Sang Sia/ Sang Naupangte leh Kawlgam Pil Sinna tawh kisai thupawlkhat, amau’te laikung pan zong ngaihsutna ka na la/ ka na ngah hi. Hih Laibu asawtlo-in, Kawlgam sungah kingah ta ding hi. Pau Lam Dal (Tawmging/Tawmbing)\nTHU MASA (C. Thang Z. Tuan, Ph.D.)\nPilna ii deihna genciatna, Pilsinna zia leh Hilh Pilna sandan tuamtuamte hong gelhkhia in eimau san leh dinmun ciat ah sim theih dingin hong bawlkhia zenzen Pau Lam Dal kapakta masa hi.\nTulai in Pilna ih zong ciat hi. Eimau thutheihna leh upmawh sansatciat pan in i phuteta tek hi. Ahizongin Pilna ii deihna, a zondan leh kihilh theih leh kihilh theihloh Pilna te a om gige ahihlam telhuai hi. Tu in hih laibu sungah tuate atelgen ban ah ei tawh akipelh theilo atheihhuai Kawlgam ah Pilna kisinsakzia leh kipantahzia zong hong helthei ahihman hampha hang. Hih bangin Kawlgam ah kimakaihna thu a telhuai mahmah thu khat zong hi.\nTua thamlo in Thalakna ding atuamtuam, Cimphawng pawlkhat banah tuhun a thuthang ahi theihhuai tuamtuamte leh ahang telkan in Thumanpha tampitak hong hawmsawtna laibu zong ahi gige hi.\nPilna i cih pen mipil tuamtuamte in amuhdan uhleh asandan tuamtuamte, akhiatdan tuamtuamte in apulakciat uh banah, atatak in LST Paunak sungah akhiatna, adeihna, a zondan, azatdan leh amanphatnate a na telgen mah bangin Thumuhsiamna ahihi. Tua thumuhsiamna tawh cidamna, khansauna leh lungnopna banah lawhcinna i ngah behna zong hi (Pau3:13,16-18). Mailam nuntak nading thukhualkholh siamna zong hi. Hongsiam Pasian i zahtaak siamna ding zong higige hi.\nTu in Sia Pau Lam Dal in Pilna thu Philippines ah vasin in, Thesis ah at in, amuhnate lak ah aciikmahmah teng imlo leh deihsakna tawh “PILNA, PILSINNA, HILH PILNA” ci-in hong gelhkhiat pen akuamah peuh aadingin go/gamh (heritage) manpha pen ong guan hihman in apakta hihang.\nRelated: Zomi Thulela Laibu ~ Pu Zokhai\nA simkha khempeuh in phattuam pih hamtang ding in kamuangpha mahmah hi. Topa in thupha tawh telsiamna leh zatsiamna hong piaciat tahen!\nUNESCO Education Planning and Management Project in Myanmar\nPrevious: Kawlgam Rohingya buaina pen Saudi leh Pakistan tetawh kizom ~ ZD\nNext: Colorado School District te ah sangsia te’n thautawithei tading ~ TK Lian


url: =Khualzin zin khat na hileh hih thute ciamteh in! :: ZOMI DAILY\nposted on 12 April 2016 at 8:30 pm UTC+9:30 Lomkholna: News, Theihhuai, ZomiQuavadis\n– Singapore ah na zin ding leh na PK (Chewing Gum) khai ke’n. Singapore in 2004 kuma kipan PK khamcip hi. Gamsungah zuak kiphal lo, gampua pan puak zong kiphal lo. Hong kitheih leh Singpore $500 hong kigaam ding hi.\n– Milan khuapi ah na hawh ding leh maitai den in. Dahmai puak ding pen khuasung hausa te’n kham hi. Sihgaalna leh dammawh vehna bekah dahmai kipua thei hi. Tua lo hun dang khempeuh ah maitai den ding cih thukhun khauh takin kibawl a, a zui lote sum kigaam hi.\n– Capri (Italy) tuikulh ah pai na sawm leh phanat keng kei in. Phanat bulhsa a ih vak ciangin kalsuan simin ging dakdak den ahihman in midangte nawngkai sak thei hi. Capri tuikulh thuneite’n phanat bulh ding phal ngiat lo uh hi!\n– Victoria (Australia) khuapi sungah na mei Bulb a siat zenzen leh nang thu in a thak laih thei lo hi teh. A laih thei dingte pen Meilam siamna License neite bek hi. License nei lopi in na mei Bulb na laih leh Australian $10 hong kigaam ding hi.\n– Lanjaron khuapi (Spain) ah tawl khat sung sih ding kikhaam hi. Bang hang hiam cileh tua hun laiin hanmun ding kivai om nai lo banah mikim in inn a neih kim nai loh man uh hihi. Hih thukhun pen mikim in nui kawmkawm in zuih zawh ding hanciam mahmah uh hi.\n– Italy gam pen lawm kingaite ading in gam nuam leh suakta mahmah khat hi. Ahizongin mawtaw tai lai tungah lawm kingai a kinam a om zenzen leh Italy sum in za tampi kiliausak thei hi cih mangngilh kha ken!\n– Russia khuapi Chelyabinck ah mawtaw sawp siang lohpi na hawl peuh mah leh amau sum 2000 hong kigaam ding hi. Khuasung thuneite in khuapi sungah mawtaw niin a taai ding khaamcip uh hi!\n– Hawaii (USA) ah khaal sangkhak laitakin mun tuamtuam panin mi zin den uh hi. Ahizongin a khuapi uh ahi Honolulu ah nitaak nitum khit ciangin lasak kikhaam hi cih mangngilh kha ken. Zan a lasak khawng nuamsa na hileh Honolulu khuapi ah pai loh mai hoih zaw thei hi!\n-Francis Lamthang (Zomi Quavdis)\nPrevious: Malaysia, Penang ah Kawlgam mikhat kithatlup\nNext: Thum Gawm Pasian ~ Thang Siangh\nKa muhpak US Gamthu pawlkhat – 37


url: =Pyidawtha khua Zomite i kiteelna Vote piakna tawh kisai mimal muhna :: ZOMI DAILY\nposted on 12 November 2015 at 7:25 am Lomkholna: DKKhup, Election, News, Zomi\nZogam khamtung khua (50) val pan kipem a akitenna ahi Pyidawtha khua pan in Zomite in Kawlgam Kiteelna 2015 ah Zomi minpua party ( ZCD) sangin Zomi minpua party in a belkipawlpihpi ahi NLD vote a pia atam zawkna tawh kisai in hoihsaklohna pulakna atamzawte i et ciangin i Zomi i itna leh i Zomipihte tenna khuapi khat ahi Pyidawtha i itna kilangsa ingh.\nZomite party tuamtuam ah kikhen lo in, party khat ah dinkhawm thei hi leng a lunggulh huai penpen leh a deih huai penpen thu hi mah leh tutung kiteelna ah dinkhat in dingkhawm zo nailo, khekhat khai khutkhatkhai in khaikhawm zo nailo i hihna kimu hi.\nHi bang dinmun i hihna tawh kizui in, Pyidawtha khua ateng Zomi Meepia atamzaw te in zong Mee hong pia un ci-a a ngen a pai Zomi makaite parties tuamtuam pan ahih man un a Zomipihte lak pan kua piazaw ding cih lungmanna a neihna uh ki mu thei hi.\nZomi minpua party ahi ZCD in mee ngen a a pai hun in Pyidawtha khuanu khuapa tampi in ZCD Mee piak ding in khensat zo uh ki ci hi.\nAhi zong in Kiteelhun nai mahmah ah NLD pan in kiteelna lut Zomi khat ahi Zomi kipawlnapi khat ahi Zomi National Council of Myanmar kipawlna Makaipipa Professor Pu Kam Za Mung leh Zomi lasiam pawlkhat in Mee ngen in na pai uh a, Zomi khat ahihna bulphuh in meetang a piaknang un na thuum ngaungau ki ci a, tua hang in NLD lam ah mee piak ding in atamzaw in khensat kik ki ci hi.\nMimal deihsakna ah, Sagaing Region Hluttaw a ding kidemna ah ZCD kidemlo ahih man in ZCD belpawlpih NLD pan in a kidem Zomipih Professor Pu Kam Za Mung Mee piak khit hamtang huai mah hi-a, ahi zong ZCD kidemnamun ahi Pyitut Hluttaw leh Chin Tharyintha Vuanzi munte ah ZCD piak huai mahmah thu ahihi.\nPyidawtha Zomite in ZCD sangin NLD mee a pia atam zawkna anuai-a bangin Pyidawtha khua a om Pastor khat in anuai-a bangin mimal muhna nei hi:\nNLD kipakta lim lim (gam kikhel sak zo ding hih party bek in kimu)\nKhua a NLD makai te inn vak hat mah mah\nZum pan thugen kusale te hong pai teh kiniamkhiatna kam pau. Gtn Siapi Kam Za Mung in ka Zomi pih te kiangah metang ngen in hong pai ing ci.kong ngen hici in thuum ngau ngau\nUSDP te in ki thuneihsakna kam pau in metang hong zong\nZCD in a diak diak in Pu En Khan Go in: nong muan kei uh leh kei sang na muan zawk uh pia un, kei a kingap sinsen hing ci mawk\nEi khua pan ZCD makai te in lah nih leh thum inn lak ah a vak sam hang in NLD te vakna tawh kikhai lua.\nPyidawtha Zomite kamuhna:\nZomi it uh hi. CPP pan in Mee ngen a pai CPP makaipi No Than Kap te pawl hawlkhia phial ki ci hi.\nKawlgammi atamzaw ngaihsut bangin galkap ki ukna a khel zo ding NLD party tutung Mee piak masak phot ding in ngaihsun uh hi.\nZomi makai tuak mee ngen a pai parties ahi ZCD leh NLD kikal kilamdanna mu zo lo uh hi.\no ZCD mee piakna pen ahuam in democracy vai ah belpawlkhawm ahih uh man in NLD mee piakna tawh a ki bang veve ahihna, ZCD mee piakna tawh Zomi movement picinna ding, federal ngahna ding mapanna ah tangzai zaw thei ding ahihna, Zomite siat leh siakhawm, hoih leh hoih khawm ding Zomite i hihna pomkim zo nailo kitam lai hi.\nKei aa kipan in gamdangtung Pyidawtha khuami Zomi tampi tak in ZCD mee ngen aa apai khit ah ZCD in zo ding in ki lungmuang lua khial kha ki suak hi.\nMimal muhna ah, Pyidawtha Zomi atamzaw in ZCD mee piak loh pen khial kei ka ci kei a, a hi zong in Zomite parties tuamtuam ah i kikhen man in i Zomipihte lunghiang sak kawikawi a hih man in mawhsaknate zong hawm huai a, Pyidawtha Zomite bekbek mawhsak khit ding hilo ka sa hi.\nPyidawtha khuamite tungah NLD meepia atamna hangin mawhsakna a nei pawlkhat te mahmah zong NLD thapia kisa NLD rally ah innkuan a pai aa, photo tuamtuam ki la aa facebook te ah a suang te na ngawn in mawhsakna kammal kilawmlo zatna i neih ciang in itna sang in muhdahna leh thupaai lohna ki mu thei hi.\nKhuabup in NLD meepia hilo uh a, khuamin tawh kimawhsak luat loh ding thupi kasa a, Kawlpi pan in ZCD belpawlpih Kawlgambup atamzaw pek i deihtel NLD mee piakna leh Tedim gam pan in galkap belpawlpih USDP meepiate tawh kibang a mawhsakna i neih pen itna sang in muhdahna leh thupaai lohna in ki mu thei hi.\nZogam khamtung khua (50) val pan kipem a akitenna ahi Pyidawtha khua ahih man in Zomi khat peuh in na kitaneu pih, na beh na phung uh, na khuapih lui uh khat leh nih hamtang tenna hi ding a hih man in Zomi akuama peuh in mawhsakna te pua khawm a, mawhsakna kammalte siam zawk ding in mimal muhna tung pan in hong thuum ingh. Mimal muhna pan… Zomi sungah, Pa Do Khan Khup\nPrevious: Kidawm inla Ngaak in\nNext: Ka muhpak US Gamthu pawlkhat – 47\nBombi sungtenkawm ah vankham apua numei 4 Yangon Airport ah kiman


url: =Pate Ni maw “Papite Ni”? ~ Hau Za Cin :: ZOMI DAILY\nposted on 29 April 2015 at 4:22 am Lomkholna: Article, Hauzacin, TuunlehZua\nMikangpau a Father’s Day kici pen Zokam in Pate Ni i ci hi. Tukum adingin June 20, 2010 hi kici hi. A piangsa khempeuh pa nei vive ihi a, i pianna pa i pahtawi ni ding ahi hi. Pahtawi ni ding cih ciang tua banga pahtawi ni a bawl om a, hong kizel toto in tu in leitungbup hong kizel suakta a, pianna pa a pahtawilo hih ding kuamah ut nawnlo ahih manin mi pawlkhat in a patsa uh Ni khat zatpih zuihpih in pate pahtawina ni a kizang liailiai ding hihtuak hi.\nZomi khat i pat hileh bel a vengpa hiam khat beek in ‘tua ni ding hi kei veh aw, tua ni ding hizaw veh aw’ ciin thukimpih lo dinga, zatpih nuamlo ding hi. Tua i cih ciang Zomi te lungsim puakzia leh founder hih ding thupi isakzia, ei phuatloh peuhmah a kankuat (oppose, langpan, nial, zuihpihlo) leh a picin ding hazatna i hauhzia gennopna hi a, tua banga thu tuam sat den a hoihloh lam uang gennopna ahi hi.\nPa i cih ciangin ta neisa te pa kici hi. Numei ahih leh ta neisa te Nu hi a, pasal nei khempeuh Nu hi nailo a, pasal nei nailo pawlkhat zong Nu om veve hi. Zi nei sate papi hi a, pa hipah tuanlo uh hi. Zi neilo pawlkhat pa om leuleu a, zi nei khin napi pa ahi nailo zong om leuleu hi.\nNung kum in Washington DC ah ko biakinn Sihzang Church ah ka kikhop cil ni in, “Pate Ni ahih manin pate letsong kipia ding hi, hong ding un” ciin makaite in hong pulak ciangin ka ding kei hi. Makaipa mah in, “… nang zong hong ding o” hong ci a, ‘hi ding maw’ ci in ka dingto a, laikung hoih mahmah letsong hong kipia a, tutan ka neilai a, tua ni ka phawk velval a, ka lungdam zawzen hi.\nKei ngaihsutna ah PATE NI ahih leh pa ahita, ta a neita, suan leh khak a neita te pahtawina ni hi dinga, kei banga nungmaha innkuan neipan te pahtawina hilozaw in (kei hong kipahtawi ni ding hilo zaw in), kei a pahtawi ding pawl hilaizaw lo ka hiam ka ci hi. Tua manin zi nei khin ka hih hangin a dingpah lo ka hi a, PA leh PAPI cih kikal ka tawikhai man hi.\nA mikangpau kawm kik bualbual leng Father’s Day hi a, Husband Day hilo hi.\nTua manin Pate Ni ah papi khempeuh pahtawina kizang ding maw, ahih kei leh pa ahi khinsa te bek pahtawina kizang ding? Pa te pahtawina ahih leh zi a neihloh hang ta a neih leh pa hita a, pahtawina ding ahi hi. Papi khempeuh pahtawina ahih leh Zomi te in zi nei khempeuh papi kici ahih manin ta nei in nei nai takei leh pahtawi ding ahi hi. Zi nei khin khat a zi tawh kikhen kik henla, ta nei kei leh (hunkhat laiin pa hi ngei ahih manin) tua zong Pate Ni ah pahtawina a kipia veve diam.\nPawlpi leh kipawlna khawngin hih bang ni ciang pahtawina i vaihawm pen ahi ding mah hi diam? Mi, ama pa tektek a pahtawi nuam zong om dinga, tuate kipahtawina ding a khaksak kha i hi thei diam? Biakinn ah, pawlpi ah – tu ni Pate Ni ah i pianna pate pahtawi nuam i om hiam – cih bangin hun awng hong ziau in, a utte’n hih lel leh a hoih diam? Ahih kei leh a pahtawi dingte in pahtawi nuam in pahtawi nuam takei leh pawlpi saikhit sakin ‘tuni Pate Ni ahih manin pate i pahtawi ding hi’ cisuk ziau leng a hoihpen ahi diam?\nPa a nei peuhmah pate pahtawi nuamlo om in ka um kei hi. Ahi zongin ‘pa’ hong ci ding a om nailo khat ‘pa’ ciin pahtawi mawk leng a kigen ngei (kua ci a hia? sangmang khat khualzin mipi ten khuamual ah na muak uh, a nungzuipa masa, a sangmangpa nunung ci, a vaidawnte in amasa pa mah sangmangpa sa in pakkual pia, ‘kei hi keng’ ci tuanlo, nopmawh sa selo pai liauliau, nitak ciang a mi dawn uh pen pakkual a piakloh zawk uh na hi kha bilbel… 🙂 khat bangin a kipahtawilo ding pa kipahtawi kha henla tuapa in nopmawh hong sa tuan khol kei leh a kipahtawi ding pa a dahlua kha kei tam?\nPa cih ciang innkuan sungah pa pen cihna hi zong kici thei leuleu hi. Zinei tung hita leh zi nei nawnlo hita leh, zi nei nailo hita leh pa hi kici thei hi. Zomi te zatdan ah innkuan sungah a thunei pen, a vaihawm pen, a lianpen PA kicih a ngeina hi; meigong innsungah zong ‘pa pen Nu’ ahi hi. Innsung pan pa bel ciat paikhawm ding a kicih ciang pasal omlohna ah numei pai hi, tua pen ‘innsung pa pen’ ahi hi.\nTua ahih manin PATE NI (Fathers Day) i zat ciangin mipi lawp thu leh makaite lawp thu bek tawh kipahtawina khawng i bawl gawp kha hiam… Pahtawi limlim a utlo kuamah ki omlo hi ding…. a gen uh sangmangpa nungzuipa zong nopmawh sa selo, phamawh sa selo, a siapa om ta leh kisuanna themkhat bek neilo in pai liauliau kici… upa te’n “Kamsiam ngaidah leh lamphei tawn nuamlo omlo” na ci uh hiven. Kipahtawi ziahziah ding hi.\nKa nu leh pa hong it, hong kep, hong khoina te ka phawk a, Topa in amau thupha tampi hong piaksak den leh ciin thu ka ngen hi. Lungdam tuun angkawi Zua aw. Pate Ni ah Topa thupha ngahta in. Na von, Dr. Hau Za Cin\nPrevious: Australia gam Melbourne ah Sialsawm pawi\nNext: Zomi in bangtan huam hiam? ~ Dr. Do Suan Mung


url: =Samson a that kua hiam? ~ Zomi Quavadis :: ZOMI DAILY\nposted on 7 August 2021 at 9:33 pm Lomkholna: News, Zomi, ZomiQuavadis\nDelilah maw? Philistinate maw? A tunga nihte in Samson that lo uh hi. Samson pen amah leh amah a kithat ahihi cih hong gen nuam ka hihi. A thu kimtakin hong gen ning aw!\nPhilistine te mi 10,000 in a laihuan uh zongin Samson pen zo lo ding uh hi. Bang hang hiam cih leh ama thahatna pen Pasian thahatna hi a, leitung galkapte thahatna tawh cikmah a zawh ngei ding hi lo hi.\nSamson pen Philistine te lauh ngiat dingin Pasian in a piansak ahihi. a khut guak tawh humpi that hi. Philistine te khuapi dalna kongpi liik khia in a liangko ah pua a, tai 46 gamla paipih zo hi. Sakol khaguh tawh a gaalte 300 val that hi. Namsau zang hizen leh bangzah a that tam?\nTua hileh Samson a that pen kua hi mawk ding hiam cih dotna pen hih ahihi. Samson a that pen Samson mah ahihi. Midang hi lo hi.\nMihingte gaal lian penin midang hilo hi. Ka gaal lian penin keimah ka hihi. Ka gaalte in kei tungah hong bawl theih loh pen kei mahin kei tungah ka bawl thei hi.\nSamson zong amah leh amah akithat ahihi. Delilah ang sungah a lup laitakin ama thahatna thusim pen ama kam ngiat panin gen khia mawk hi. Amah in sep theih hau mahmah a, ahizongin a sep taktak tam het lo hi.\nNang hong sia sak pen midang hilo a, nangmah na hihi. Nang siatna pen Pasian ngawh kei in. Gam uk kumpite ngawh kei in. Na nulehpate, na pu na pate ngawh kei in. Nang nuntakna pen a sia sak thei, a hoihsak thei nangmah na hihi.\nMore: A kikhel lo Pasian in Zomite thu ong hilh ~ Pau Khat Suan\nA thahat mahmah Goliath in David lel hi. David siatna pen numei dang tawh a mawh khakna hang ahihi. Amah leh amah kisusia hi. Tua zah cipak ni. Lai Siangtho siam mipilte gelh ka hong lehkhiat ahihi. Zomi Quavadis\nPrevious: RSD Interview ngakte & Naungek lutpihte\nNext: U Kyaw Moe Tun anuntakna lahuai dinmun tung\nTulai khuahun ah Zomi leh Thau


url: =Top Hat | Filmoteca de Catalunya\nBarret de copa\nMark Sandrich · 1935 · 100'\nDirecció Mark Sandrich\nInterpretació .: Fred Astaire, Ginger Rogers, Edward Everett Horton, Helen Broderick, Eric Blore, Erik Rhodes\nUna trama mínima però amb un toc elegant i distintiu que assoleix l’excel·lència amb la inspiració musical d’Irving Berling, que en aquesta ocasió va compondre dos números irrepetibles: “Isn’t This a Lovely Day” i “Cheek to Cheek”.\nPrograma Clàssics d’ahir i de demà\nDissabte 13 Juliol 2019 · 22:00 Dimecres 31 Juliol 2019 · 21:30


url: =NI 6 GALKIDONA (5 minutes read)\nPublished on: 2021-05-30 12:33:06\n“1967 kum June kha ni 5 ni-in Israel galvanleng 200 te pen Egypt gam sung lut vingvengin Egypt te galvanleng khempeuh 420 lakah 306 tak minute tam het lo sungin va nuaizan ziau pak uh hi…”\nAD 70 kum Jerusalem a kiat kum pan kipan Israel mite in amau gam kici leitang nei zo nawn loin namdangte gam leh ukna tuamtuam ah a kikhenthang zawh uh kum kum tul leh zakua val (Kum 1951 sung) a vakvaih khit uh Leitung Galpi II-na a ven ciangin Israel gam kici a suakta gam khat hong nei khia demdam uh hi. A suakta Israel gam a din phetin a kim a om Muslim gamte in lei maitang panin phiat ciang ding, ci-in kipawlin na do huan zel uh hi. Tua galkidonate lakah a minthang pen khat in “Ni 6 Galkidona” ahi hi.\n“Ni 6 Galkidona – 6 Day War,” thu pen tuhun adingin tangthu tawh a kibat hangin Thuciam Lui hun ahi lo khangthak Israel mite tangthu ah a lamdang mahmah Israel mite gal zawhna thu ahi hi. “Gam neilo Israelte adingin midangte a tenlohna gam – a land without a people for a people without a land,” ci-in Zionism kici Israel gam ah ciah kik ding, Israel mite in amau gam luah kik ding, cih minam lungtup a neih zawh uh a sawt loin Israel mipum then 6 (6 million) te in a lomlomin thahna thuak uh hi. Gam nei ta ding, Israel mite a gam uhah ciah kik ding, ci-in lametna lianpi nei-in a hanciam laitakun mihing bekbek minam khat sung pan hizah ta a tam kilomthah cih mawk pen mulkim huai lua mahmah khasiat huai leh lungkiat huai lua mahmah hi.\nAhi zongin tua zawh a sawt loin Israel kici a suakta gam khat 1948 kum May kha 14 ni-in hong piang khia hi. Israel gam hong pianna dingin leitung minam tuamtuamte ukna leh thuneihna nuai ah kul tul 2000 kim bang na vakvai phot uh hi. Vakvai, cih sam hangin Israel mite pen a omna peuh uhah anungta Pasian mang ngilh loin a minam uh zong nusia het lo uh ahih manin mangthang ngei lo uh hi. (Kum 2500 val gam nei loin om ta leh a mangthang lo Israel te’ thu na sim nop leh hih hiah:\nIsrael mite pen sumzon dan siam, nasep zong siam, kipawl khop zong siam uh ahih manin a tuntunna uhah mi nuai ah om lo uh hi. Sum nei, mipil leh namdangte lakah zong ulian tampi om uh hi. Tuhunin zong USA bangah Mangkangte sangin Israel mite income pen a zah sawmin tam zaw a, mivomte sangin a zah za khatin income tam zaw hi, ci-in kiciamteh hi. USA gam sung a billionaire za ah sawm nga (50%) pen Israel mite na hi uh hi.\nNi 6 galkidona hong kipatkhiatna a hangpi pen in Soviet (USSR) te zuauphuahna Egypt gam in a up khakna pan hong kipan ahi hi. 1967 kum May kha sungin, “Syria gam a sim dingin Israel galkapte kuankhia ta uh hi,” cih Soviet thukansimte in Egypt gam kumpite kiangah zuau phuakin zasak uh hi. A taktakin Israel te in tua bang galsim ding kithawi kha het lo uh hi. Soviet gam USSR in Israel gam a din khit zawh a sawt loin sum leh pai galvan tampi tawh Egypt huhna pia den hi.\n1956 – 1967 kikal sungin USSR in Arab gam a huhna pen sum tangin sang nih US$ 2,000,000,000.00 (2 Billion) pha a, tanker bekbek 1700, artillery kici thaupi tang bekbek 2400, vanleng 500 cih bangin huhna pia zihziah uh hi. Tua huhna khempeuh a lang tang pen Egypt in ngah hi. Egypt, Syria leh Jordan gamte makai in Sudan, Iraq, Lebanon, Saudi Arabia, Algeria, Kuwait te in zong galvai a kisam bangin Israel phiat mai ding galsimna ah kihel dingin tangko ciat uh hi.\nMay 14, 1967 ni-in Egypt kumpi in Sinai mual kim teng a om UN Peacekeepers kici UN Galkap 3400 te omna tengah Galkap tul sawm val kuansakpah a, a omsa UN Galkapte zong notkhia mang uh hi. Tua hun lai a UN General Secretary pen Myanmar gammi U Thant ahi hi. Sinai mual kim teng a kemcing dingin UN thukimna tawh UN Galkapte a kikoih hi napi Egypt kumpi deihna zui-in U Thant in UN Galkapte lakkhiat ding thukim hiau mawk hi. Tua pen tangthu ah, “Guah zuk ding lian leh lukhuzal kilakkhiatsak tawh kibang – an umbrella which is taken away as soon as it begins to rain,” ci-in kiciamteh hi. Khasiat huai lua takpi hi.\nAhi zongin UN nangawn in ciampelin nung ngat san mah ta leh Pasian in a teeltuam Israel mite adingin na khempeuh a hoih lamin piangsak hi, cih ni 6 galkidona in hong phawksak leh hong kipsak kik hi.\nMay 17, 1967 ni-in Egypt galvanlengte Israel gam sung lutin a mun thupite suksiat ding kipan uh hi. Hih ni mahin Syria galkapte in Israel leilu lam manawh in lei galkapta kuansak uh hi.\nMay 22 ni-in Egypt in Israel te tawmbaw lampi lianpen ahi Straits of Tiran khaktansak ta hi.\nMay 25 ni-in USA kiangah gal vai huhna ngen a a va pai Israel Foreign Minister Abba Eban hong lawhsam ta sawnsawn a Israel te adingin lungzinna ding hong kibehlap hi.\nMay 26 ni-in Egypt President Sasser in, “Tutung i ngimnapi pen ahih leh Israel gam nuaizan ding hi,” ci-in khauh takin genkhia ziahziah ta hi.\nMay 31 ni-in Iraq President Abdel Raham Aref in, “Israel gam a om khak zenzen pen khialhna lianpi hi, hih khialhna puahphat kul hi,” ci-in Israel suksiat ding a lawp huai zia tangko hi.\nJune 4 ni-in Israel gam makapi teng in Cabinet Meeting bawl uh a, Galte hong nuai ma-in en na nuai masa ding maw, ahih kei leh bang cih ding…” cih kikum uh hi. A tawpna ah vote la uh a, “Galte hong vik ma in en na vik leng hoih ding hi,” cih a thukim 12, a thukim lo 2 pha ahih manin a zing ciang zingsang phalvak ma deuh pan kipan galsim kipat ding khensat uh hi.\nHih hun pen Israel te adingin hun haksa mahmah ahi hi. British kumpi kiang pan leh France te kiang panin galvan a lei zawh zahzah uh leitheihna ding phalna ngah bek uh a, a mawkna in gal vai huhna taktak lungmuanna ding bangmah nei lo uh hi. British kumpi adingin Arab gamte pen namgim tui a deih manun gal bawl ngam taktak lo uh hi. USA in zong panpih ding sawm lo hi. A panpih theihna sunsun Israel te tembaw lampi pen Egypt galkapte bawlsiat theih loh dingin leitung gambup in Galkap sawlin lampi honsak ding, a cihcih hangin a takin sem khia ngam ngei lo hi. Leibungbup ah hih gal vai thubuai a lem zo ding kuamah om nawn lo hi. Israel ka panpih ding uh hi, a ci khat zong om nawn lo hi.\nNi 1 Ni - June 5 ni phalvak tungin Israel galvanleng 200 te Egypt gam lam zuanin galsim dingin leng vingveng uh hi. Israel in galvanleng a neih khempeuh lakah za ah sawm kua leh nga (95%) kuansak pah ahi hi. Egypt galvanlengte omna phualpi khempeuh hun tomno sungin vai nuai zan ziau uh hi.\nGalvanleng 420 lakah 306 kapzansak ziau uh hi. Tua ni mahin Syria leh Jordan te galvanleng khempeuh zong va ban zial uh pah uh hi. Ni khat thu in van lam gal khempeuh nuaizan zo pah uh hi. Jerusalem khuapi kimah galkidona kipan pah a, Jordan galkapte in Shell 6000 val tawh Jerusalem nisuahna lam panin nitumna lam a om Israel galkapte kap uh hi. Syria galkapte in zong Israel thaupi thauneu tawh nasia takin Israel te do kipan uh hi.\nNi 2 Ni – June 6 ni. Sinai mualdung a om Egypt galkapte nungkik denden uh hi. Amunmunah Israel lei galkapte mainawt uh hi. Phel 2 a kisuahsa Jerusalem nisuahna lam pen leitaw lam teng amau khut sungah koih zo uh hi. Syria te tanker khempeuh Israel galkapte in umcih in tang thei loin koih uh hi.\nNi 3 Ni – June 7. Golan Height khempeuh la zo uh hi. Old Jerusalem kici nidang a amau khut a a om nailo pen amau khut ah koih ta uh a, Jericho khuapi gei ciang dong la zo uh hi. Leilu lamah zong Israel galkapte mainawt uh a, Suez Canal gei ciang dong galte not khia zo uh hi.\nNi 4 Ni – June 8. Suez Canal leipi Israel te in susia uh a, Egypt galkapte 20000 kim khawng gunpi kan man loin nisuahna lamah awkcipsak uh hi. Egypt galkapte pen amau gam omna nitumna lam manawhin a nungkik a galtaitai uh ahi hi. Nisuahna lamah Jordan gun kuam khempeuh Israel te khut sungah om ta hi. Syria galkapte in thaupi tang tampi tawh Israel gam sung kapkap lai uh hi.\nNi 5 Ni – June 9. Egypt gam leilu lam a om Bar Port Fa’ud kici mun ciang dong Israel lei galkapte in la phei zo uh a, Sinai mual dung gam kuam khempeuh amau khutah koih zo uh hi. Golan Height teng zo Israel te khut ah om ta hi. Nisuahna lamah zong Jordan gun dung khempeuh ah galte hong lut zawh lohna dingin bit takin galphual sat uh hi.\nNi 6 Ni – June 10. Nisuahna lam Syria te khut a om Qunitra ciang dong Israel galkapte in va buluah phei zo ta uh hi. Galte in a cihna ding uh thei nawn lo uh ahih manin gal ven ni zong ahi hi.\nNi 6 Galkidona panin Israel te in West Bank (East Jerusalem zong kici), Gaza Strip, Sinai Peninsula leh Golan Height khempeuh amau khut ah koih zo ziau uh hi. Hih leitang teng kigawm a golna pen gal kidoma a Israel gam kici pen sangin a zah 3 valin gol zaw pek ahi hi. Galte adingin supna lianpi piang a, Israel mite adingin metna lianpi Pasian in piangsak hi!\n1967 Kum Ni 6 Galkidona hun lai Israelte leh a galte hatna leh supna anuai abangin kiciamteh hi. Israel Galkap 29000, a galte Galkap 335300 hi. Israel te sum beizah 891 million, galte sum bei zah 2129 hi. Misi zah pen ciaptehna muh bat tan ah Israel te 779 si uh a, galte 11300 hi. A gamgamin anuai abang hi.\n1. Israel – Galkap neih zah 29,000, Sum bei $ 891 million, misizah 779.\n2. Egypt – Galkap neih zah 180,000, Sum bei zah $ 979 million, misi zah 10,000.\n3. Syria – Galkap neih zah 50,000, sum bei zah $ 194 million, misi zah 800.\n4. Iraq – Galkap neih zah 70,000, sum bei zah $ 357 million, misi zah ciaptehna kigen lo.\n5. Jordan – Galkap neih zah 5,300, sum bei zah $ 114 million, misi zah 500.\n6. Saudi Arabia – Galkap neih zah 30,000, sum beizah $ 455 million, misi zah ciaptehna om lo.\nNi 6 Galkidona a kipat ma in Egypt makaih Arab gamte in, “No peace, No recognition, no negotiation,” ci-in Israel gam a om pen thukimpih ngei lo ding, kilemna zong bawlpih ngei lo ding, zong holimpihna nei ngei lo ding… ci phauphau uh hi. Ni 6 sung kidona a om khit ciangin cimawh kisa lua ta uh a, UN makaihna tawh kilemna bawl samsam leuleu uh hi. UN thukimna ah Israel in a laksaksa Sinai Peninsula, Golan Height leh Gaza Strip te pia kik ding, cih himah leh Israel te in tuni dongin pia kik nawn dildel lo uh a, kuamah in bangmah va cih ngam tuan sam lo ahi hi. Hih thu hang mah in tuni tan Midde East pen gal buai in a buai tawntung uh suak hi.\nTulaitak Israel gam golna pen 8500 sq ml hi a, Myanmar gam golna pen 261,228 sq ml ahi hi. Israel gam pen Myanmar gam sangin a zah 30 khawngin neu zaw pek, cihna hi. Tulaitak a miphazah pen million 9 val hi dingin kiciamteh hi. Zomite paunak ah, “Nupa kilungtuak khua khat in zo lo, khua khat kilungtuak khua 9 in zo lo,” cih a om pen Israel mite nuntakna ah tanglai a kipan tuni dongin haksatna tampi kawmkal ah muh theih in om toto ahi hi.\nPhoto: Ni 6 Galkidona ah a gualzo Israel galkapte/Newyork Times.\nA kaikhawm: Rev. Thang Van Lian.\nSrc/Ref: Causes and Consequences of The Six Day War by Britain Israel Communications and Research Center, 2017; Wikipedia.\nShare | 609 View


url: =Banglo teng tutna guan (Majoring in minors) :: ZOMI DAILY\nposted on 9 September 2014 at 11:18 pm Lomkholna: Article, Biakna, SuanghDal\nBanglo teng tutna guan (Majoring in minors) – Matt 23: 1 – 36\nPharisees te in amau gamtat luhekzia tawh thu kawng mawk kaih uh a, Lai Siangtho gennop bulpite nuaisiah den uh hi. Thupi lo thupi sak, thupi thupi lo sak. Majoring in Minors. Banglo teng thupi saka kinei in, a thupi taktak thute sel uh hi. Tua ahih manin Topa Jesuh in hih bangin na gen hi, “Mihoih a kineih khem no thukham hilhsyate\nle Farisi mite in gimna na thuak ding uh hi. Note in Pasian tungah lengmasel, masala, le kummin sing namtui a kipanin meh namtui nam khempeuh, sawm ah khat pia napi-in, thukham sungah a thupi zaw ahi thutang, hehpihna, le thumaante na don kei uh hi. A dangte nusia tuan loin hih thute na zuih ding uh ahi hi (Matt 23: 23).\nPrevious: Gam 40 val in sim ding\nNext: Pyidawtha zinna: Rev. Dr. Thuam Khan Thang


url: =Bank ATM panin Cyber Hacker te’n sum tampi gukhia ~ ZD :: ZOMI DAILY\nposted on 22 November 2016 at 7:06 pm Lomkholna: News, Sawltak, Tech, World\nEurope sung gamtuamtuam aom Bank ATM tepen tukumsung in IT siamte’n sumtawkna in nei uh cih Russian Cyber Security Firm Group IB te’n genkhia uhhi. Europe gamsung aom ATM Machine tepen Malicious Software namkhat zang uh a, sum apusuak khiading in abawlthei Cyber Criminal tampi om cihi.\nLeitungah ATM Machine abawlkhia Company minthang mahmah nihte ahi Diebold Nixdorf leh NCR Corp te’nzong hihbang in ATM Machine tepan sum aki gukkhiatlam thei uh a, Bank tetawh nasemkhawm in hihbangdan apianloh nadingin hanciam uh cihi.\nEurope gamsungbek ah hilo in hihbangdan Bank ATM pan sumguk pen Asia gamsung ahzong hongtung tamawk hi. Taiwan leh Thailand gamsung ahzong ATM sumgu ki Report zelzel cihi.\nTukum July khasung inzong Singapore aom Standard Chartered Bank panin sum S$30,000 kigukhia hi. Hihpen ATM pan aguk hilo a, Bank sungah damiah ataihngiak ahihi. Damiah taihpa pen Canada gammi ahihi.\nRussian Cyber Security te genna ah tuabang in Bank ATM panin sum aguthei tepen Armenia, Belarus, Bulgaria, Estonia, Georgia, Kyrgyzstan, Moldova, the Netherlands, Poland, Romania, Russia, Spain, Britain, Malaysia cihbang in gamtuamtuam ah omkawikawi uh cihi.\nLauthawng pahding ahihsamloh hangin ATM Card zatzia kidop huai hi cih ihki theisak zelzel hi. Cyber Hacker te siammahmah uh a, bangci gukkhiat sakding cih natheihlohkal in hong ngimngim khading uhhi. ZD Sawltak #zomidaily\nPrevious: Afghanistan ah Suicide Bomb puak, mi 27 kiim si ~ TK Lian\nNext: Aung San Suu Kyi a vang kiam ta hiam? ~ Tedim Post


url: =Gunmbad e Khizra hai khud hi falsafa tameer ka - CSS Forums\nGunmbad e Khizra hai khud hi falsafa tameer ka\nDemolition of the Mazars at Jannatul Baqui in 1925 was not the first attempt...\nIt is Strange that Mazar of Rasool e Khuda (saw) is standing just in front of Jannatul Baqui and condemning the act and fatwa of demolition of Jannatul Baqui. First two ashaar come from this background...\nSyed Iqbal Rizvi Sharib.\nروضۂ اقدس جو ڈھایا مادرِ شبّیر کا\nگنبدوں کے ڈھانے والے ہوش کے ناخن تو لے\nگنبدِ خضرا ہے خود ہی فلسفہ تعمیر کا\nیہ ہیں عبّاسِ جری رتبہ نہ انکا پوچھئے\nرکھتے ہیں ورثہ یہ سارا حیدری شمشیر کا\nدم بہ خود بیٹھے تھے سب کے سب عدو دربار میں\nکس نہج سے ذکر ہو زینب تری تقریر کا\nجوش قاسم دیدنی تھا جنگ کے ہنگام میں\nحرف اک اک جی رہے تھے باپ کی تحریر کا\nخواب میں بولے ملک شارب ذرا مدحت تو لکھ\nاک نمونہ دے دیا میں نے مری تحریر کا


url: =Zeisu ni 40 a cin ciang in Biakinn pi ah vaap na, Luka 2:22-24 | Bibleview\nTedim » Lai Siangtho » Zeisu suahna » » Zeisu ni 40 a cin ciang in Biakinn pi ah vaap na, Luka 2:22-24\nMawhna pan honghon khia ahi Zeisu – Jew te biakna ngeina thupi ahi mawhna dan lohna in Zeisu ni 40 a phak ciang in Jerusalem Biakinn pi sung ah apna ki nei hi. Mawsi thu kham om bang in ta pasal peuh mah kiap ham tang ding cih thu om khin ahi hi.\nMary in biakpiak na ding tuuno nei lo kha ding hi kici ahih man in thupiakna sung ah vakhu kop khat ahih kei leh kawlgit no nih tawh biak piakna na pia hi.\nTapa u pen te pen zong mawhna dan lohna in ki pia hi cih thu Gamlak vakna 18:14-16 ah ciantak in kimu hi. Mawhna dan loh nang in sumtang manpha shekels 5 ki seh hi.\nZeisu in leitung mi khempeuh a gumkhiat na ding in tuuno bang biakpiakna tawh hong ki pia khia hi.\nZeisu ni 40 a phak ciang in Jerusalem khua ah ki apna nei hi. Bang hang hiam?\nNgeina thupi tampi tak te’ sung pan namnih pen Biakinn pi sung ah ki bawl hi:\nTapa u pen te’ mawhna danlohna ii a man in shekels 5 ahi hi. Paikhiatna 3:2, Gamlak vakna 8:17, Gamlak vakna 18:15-16 ah kimu thei hi.\nNausuak khin a siangtho numei: Mihau te aa ding in tuuno ki zang aa mizong te aa ding in vakhu kop khat a hih kei leh kawlngit no nih ki zang hi. Siampi laibu 12:1-8, Piakhiatna 13:2, Gamlak vakna 18:15-16 ah kimu thei hi.\nZeisu ii khang innkuan sung ah Mate om aa Zeisu ii khang innkuan sisan kinai na ah Luka zong ki hel hi.\nJesuh, Biakinn-ah Apna\n22 Moses Thukham sungah a kigelhna tawh kizui-in Joseph leh Mary a kisian’suah ding uh hun hong tung hi. Tua ahih manin Topa tungah naungek a ap dingin Jerusalem-ah a paipih uh hi. 23 Bang hang hiam cih leh Topa’ Thukham sungah, “Ta pasal masa peuhmah Topa tungah ki-ap ding hi,” ci-in kigelh hi. 24 Topa Thukham sungah a kigelhna tawh kizui-in biakna-in vakhu nih ahi a, kawl vakhuno nih ahi zongin a pia dingin zong a pai uh ahi hi. (en in – Siampi laibu 12.1-8)


url: =A lian mahmah hotkhiatna thu ~ T. Sawm Lian :: ZOMI DAILY\nA lian mahmah hotkhiatna thu ~ T. Sawm Lian\nposted on 17 May 2016 at 8:49 pm Lomkholna: Article, Biakna, Sawmlian\n“A lian mahmah hotkhiatna thu don loin om lecin, bangci mawhna daan pan suakta thei ding na hi hiam?” (Heb 2:3a)\nMawhna thaman/daan pen sihna hi (Rom. 6:23), tua ahih manin tua sihna (mawhna dan) pan i suahtak ding pen a kisam pelmawh ahi hi. Tua pen Pa Pasian in a Tapa (Jesu Khris) leitungah hong sawlna hang (John 3:16) hi a, mi mawhte, mi khialte zong a, honkhia a, tawntung sihna pan a suahtaksak pen Jesu leitungah hong paina hang ahi hi (Luke 19:10; 1 John 4:9). Jesu pen kiliansak taka mite in na a sepsak ding ut man hiam, a pahtawi ding uh ut man hiam a hong pai hi loin, amah mahmah in mite na sepsakin, a nuntakna leh sihna tungtawna mite ading a thupha a bawl ding beka hong pai hizaw hi (Mat. 20:28; Mark 10:45). Tua ahih manin i maiah hotkhiatna leh sihna daan om ahih manin, a suakta nai lo i hih leh i suahtak theihna lampi Lai Siangtho hong hilhna i kan a, tua lampi i zuih ding ahi hi.\nNa piangthak nai hiam?\nPawlkhat adingin a haihuai leh a cimtakhuai ahi phial zongin, hih dotna pen leitunga ‘dotna thupipen’ hi a, hiden ding hi. Bang hang hiam cih leh piangthak loin a nuam tawntung nuntakna kingah lo ding ahih manin, Jesu hun lai a kidong pen tuhun ciangin zong dotna thupipen hiden a, thukhenna ni hong tun ciang dong dotna thupipen hi den ding hi. A pianthak mite sep ding thupi pen a piangthak nai lo mite piangthakna lampi lah/hilh ahi hi. Piangthak nailote adingin, piangthak dingin hong khak bang om, nuntakna lui a kalsuan hoihlohnate maw, piangthak in mai lamah ka nuntakna lui mah bangin om kik kha leng… cih launa hang maw? Tuate hangin khuamial sungah omden ding maw? Hi lo e, hun lui a mawhnate hong maisak thei Pasian hi a, mai lamah zong hong ompih a thahatna hong guan ding Pasian mah ahi hi. Mihing hatna tawh Pasian muh theih hi leh Jesu leitungah hong pai kisam lo ding hi.\nMawh na kisa hiam?\nZu le sa, numei-pasalna, huaihamna, gitlohna, leh mawhna tuamtuam na bawlna hangin mawh kisa-in, Pasian kiang a zuan ngam lo na hi hiam? Ahih kei leh tuate na bawlloh manin dik kisa-in, midik, hotkhiat kisam lo khawng peuh na kisa kha hiam? Mawhna leh khialhna pen nang tuatdan leh ngaihsutna bek tawh dik khin lo thei a, Lai Siangtho in bangci bangin gen hiam cih pen a poimawhpen hi zaw hi. Bang hang hiam cih leh Lai Siangtho pen Pasian humop, a vanglianpen Pasian tung pana kingah thu kigelhna ahi hi (2 Tim. 3:16).\nLai Siangtho sungah, mi khempeuh mawh (Rom. 3:23) a, mi khatpeuh in, ‘mawhna nei keng,’ ci a om leh amah leh amah a kikhem hi a, thutak ama sungah om lo hi (1 John 1:8). David in, ‘mawhsa in ka suak a, ka nu hong paai lai nangawin mi mawh ka hi hi’ (Late 50:5) ci hi. Sawltak Paul mahmah in zong Romte a laikhakna sung mahah, mi dik khat zong om lo (3:10), mi khat (Adam) hangin leitungah mawhna om, tua mawhna hangin mi khempeuh thuak ding pen sihna hi (5:12) ci hi.\nMawhna thaman sihna (Rom. 6:23; c.f. Mat. 25:46) pen Pasian in mi mawh a cihte tunga a piak ding daan ahi hi. Eite thukhenna leh hoihsakna bang hi lo kha ding hi. Ama sunga nuntakna a nei lote tungah daan pia ding cih kician takin kimu hi. Tua mun pen kah leh hagawina hi a (Mat. 13:50; 22:13; Mark 9:43; Jude 7; Mang. 21:8), Jesu in gentehna a zat, mihaupa leh Lazarus nuntakna panin kician takin kimu a, sihna (a nuam leh a hoih na khempeuh a sihna), hellkhuk sung a om mihaupa in, a nuam leh a hoih na khemmpeuh omna mun a om Lazarus kianga a thugente panin sin theih tampi om hi. Mihaupa a kisik mahmah hangin bangmah piang thei nawn lo a, a innkuanpihte adingin a nget hangin piang thei nawn lo hi. I maiah zuih theih ding lampi, a sia/sihna leh a hoih/nuntak tawntungna om a, mihaupa banga a phattuam nawnloh ciang a kisik hi loin, hun manpha om lai-in Amah zuan thei i hih manin mi hamphate i hi hi. Mawhna thaman ngah ding maw, tua thaman tawh kipelh ding? Nang thu hi.\nA lian mahmah hotkhiatna\nTua ahih manin, tua mawhna pan suahtakna dingin, Jesu Khris pen Honpa leh Gumpa a saan kisam a, ‘Kei mawhna hangin hong pai, ka thuak ding teng hong thuaksakin, ka mawhna hangin Kalvari mual tungah kikhencipin si a, kei hong Hon, ka Topa hi’ ci-a hong hotkhiatna saan kisam hi.\nMihingte hanciam zawhna tawh Pasian kimuzo lo ahih manin Pa Pasian in a Tapa neihsun Jesu Khris leitung ah mi mawhte honkhia dingin hong sawl hi (John 3:16). Amah mahmah (Jesu) in zong, a mangthang mite zong ding leh honkhia ding (Luke 19:10; Mat. 18:11; c.f 1 Tim. 1:15), mite na sem ding ahih kei leh mite ading a nuntakna pia ding (Mark 10:45), Pasian kumpi gam thu pulak a (Luke 4:43) tua munah mite a lut theihna ding a hong pai ahihna thu pulak hi. Siampi lianpen (Heb. 2:17) bangin mawhnei mite leh Pa Pasian kilem theihna ding a nesem ding, mite mawhna puakhia-in (John 1:29), dawite nasepna a beisak ding (1 John 3:8), dawite ukcip leh dawi gama lut ding mite a honkhia ding a hong pai ahi hi.\nTua hi a, amah a um mi khempeuh in hotkhiatna ngah ding uh a, tua hotkhiatna pen a tawntungin kisia ngei lo ding hi (John 3:16). Ama sung a ki-ap, amah a um mi khempeuh tungah tawntung nuntakna pia a, kisia loin, ama khut sung panin kuamah in sut zo lo ding hi (John 10:28). Amah pen lampi hi a, amah tawn loin kuamah Pa kiang lut lo ding a (14:6), amah a tawn khempeuh hotkhiat hi ding hi (10:9).\nVantungah siangtho, siangtho ci a kipahtawi hi napi, mihingte hong itna hangin nat le sat, gimna tampi leh sihna thuak dingin Jesu Khris leitungah mihing hong suakna pen eite mawhna hang ahi hi. Tua hi a, tua hong hotkhiatna sang nuam lote pen daan tawh kipelh het lo ding a (Heb 2:3), hotkhiatna a sang, Jesu a nuntakna neite in ahih leh tawntung nuntakna ngah ding uh hi (Rom 6:23). Tua pen gamtatna leh hoihna hang hi loin, Jesu upna hang bek ahi hi (Eph 2:8). Tua ahih manin Jesu hong hotkhiatna sang a, “Ka Topa hi, kei adingin hong si hi” ciin a pulak, a um mite in kisia loin a kisia thei lo tawntung nuntakna ngah ding hi (Joh 3:16; Rom 10:9-10).\nKamsang Isaiah in, “A kimuh theih hun laiin Topa zong unla, amah a nai om lai-in thu ngen un” (Is 55:6) ci a, Sawltak Paul in Korin khua mite a laikhakna sungah, “tuhun pen a hun hoih hi a, tuhun pen hotkhiatna hun hita hi” (2 Kor 6:2) ciin na gen hi. Tua ahih manin tawntung gimthuakna sungah lutlohna ding lampi Pa Pasian in Tapa Jesu Khris tungtawnin hong bawlsak a, tua lampi pen zuih/up ding ahi hi. Tua a um mite tungah Pasian in hehpihna hangin sihna panin hotkhiatna ngahsak a (Efe 2:5), tua mite pen Kha Siangtho pia in ama mi ahihna uh ciamteh hi (Eph 1:13). Tua hi a, mihing hatna leh hoihna hi loin, Pasian hehpihna hang a Kha Siangtho makaihna tawh nungta in piangthakte in gah (Gal 5:22-26) a gahkhia thei kihizaw hi. Tawntung gimna leh tawntung nopsakna, tawntung kahna leh lungdamna i teel theih dingin i maiah om hi; koi teelzaw ding?\n~ T. Sawm Lian, Daihna Cabin\nACA-ETS, May 2016\nPrevious: Dahna Pulakna : Mangpha Lia Ruth Niang San Nuam\nNext: Sonoco Company nasep lunglut te Interview tading\nComment piaknop aomleh...\tCancel reply\nTulaai Leitung Thuthang Tuamtuam Updates March 14, 2015\nSpanish Tourist khat Kawlgam ah ki bawlsia leuleu\nKumthak tawh thakkhop theihnam hilo ~ Evan. Suangh Dal\nNupi khatin zudawn in avakkhia apasal tawh Video Call aki hokhit ciangin ki gui awk\nB. Muan Ngaihte: Nu Piang Ngain Don dahpihna leh hehnepna\nLife without purpose is killing ~ Dr. Ngul Khan Pau\nKa Phawkkhak Vilval Kanu Kam – 13\nGermany, Hamburg khuapi aateeng Pu Cin Khan Thang in hong nusia ta\nA manpha sanggam numeite ~ Lian Tuang\nMualkawi khuami Pr. Gin Lian Pau pianna nu Pi Vung Za Cing tangthu